הוועדה לענייני ביקורת המדינה, כנסת 20, פרוטוקול מספר 365, 2018-11-05 11:05

שלי יחימוביץ': בוקר טוב.

שלי יחימוביץ': אנחנו מתחילים את ישיבתה של הוועדה לענייני ביקורת המדינה בסוגיית מבקרי הפנים של הרשויות המקומיות.

שלי יחימוביץ': אנחנו מתכנסים לא במקרה אלא סמוך לאחר הבחירות המוניציפאליות שלחלק מהאנשים שיושבים כאן עכשיו סביב השולחן מדובר במורשת קרב ולא פחות.

שלי יחימוביץ': חלק ממבקרי הרשויות, בחלק מהרשויות המקומיות, וזה לא סוד, סובלים מהתנכלויות ומהתעמרויות מצד המבוקרים שלהם שעה שהתקופה של טרום בחירות – לאו דווקא מערכת הבחירות עצמה אלא התקופה שלפעמים קודמת – באמת הופכת להיות כר פורה במיוחד ללחצים מטבע הדברים.

שלי יחימוביץ': אני אומר לכם מה שאני אומרת תמיד.

שלי יחימוביץ': להיות מבקרי פנים ברשויות המקומיות, מבין כל תפקידי שומרי הסף, זה תפקיד הקשה ביותר כי מעטים הם שומרי הסף שחיים בתוך מבוקריהם ושאפשר כל כך בקלות להפעיל עליהם סנקציות, אפילו לא נאמרות, של חרמות, של נידוי, עד כדי התנכלויות קשות מאוד שנעשות בידי אנשים שגם משלמים להם את השכר וגם מבוקרים על ידם.

שלי יחימוביץ': אם מבקר המדינה, בכל הכבוד כמובן שאני רוחשת לו, עושה דוח, הוא לא יושב בקרב האנשים אותם הוא בודק, וזה באמת ההבדל בין מבקרי הפנים לבין כל שומרי הסף האחרים.

שלי יחימוביץ': אנחנו נזכיר – וזה במסגרת המאמצים שלנו והמאבק שלנו להבטיח את שלומם ואת מעמדם של מבקרי הפנים – שהעברנו בוועדה לענייני ביקורת המדינה תקנות חדשות של שר הפנים, כמובן עם משרד הפנים ובשיתוף פעולה מלא של המשרד, ומתוך הרבה רצון טוב.

שלי יחימוביץ': אנחנו קבענו לראשונה רף מינימום לתקנים ולתקציבים ללשכות מבקרי הפנים ברשויות המקומיות.

שלי יחימוביץ': הבאנו תוספת של 83 תקנים ללשכות הביקורת ו-22 מיליון שקלים לתקציבים שלהם, וזה באמת כדי שלא לפגוע במבקרי הפנים באמצעות סנקציות כספיות או צמצום מרחב הפעולה שלהם באמצעים תקציביים.

שלי יחימוביץ': חשוב לי לציין שעומדת על הפרק הצעת חוק חדשה עליה חתומים אנכי, חברת הכנסת יוליה מלינובסקי מישראל ביתנו שיושבת כאן ויושב ראש ועדת החינוך חבר הכנסת יעקב מרגי מש"ס.

שלי יחימוביץ': שלושתנו חברי ועדה ושלושתנו חתומים על הצעת החוק הזאת שמבקשת לקבוע עוד מחסום של הגנה על מבקרי הפנים וקובעת שלא תוגש קובלנה בשל עבירת משמעת נגד עובד רשות מקומית שהוא המבקר, היועץ המשפטי, הגזבר או מהנדס הרשות המקומית אלא אם כן ניתן לכך אישור מאת היועץ המשפטי לממשלה או מי שהוא הסמיך לכך.

שלי יחימוביץ': אנחנו יודעים שגם הכלי של תלונות על עבירות משמעת הוא כלי התעמרות במבקרי הפנים.

קריאה: הצעת החוק היא רק לגבי המבקרים ברשויות?

שלי יחימוביץ': ברשויות המקומיות.

שלי יחימוביץ': כן.

שלי יחימוביץ': אני רוצה להביע תרעומת על כך שהפרקליטות לא מצאה לנכון לשלוח נציג.

שלי יחימוביץ': בעיני זה חמור ביותר.

שלי יחימוביץ': הם הודיעו לנו על כך סופית רק לפני שעה.

שלי יחימוביץ': אני לא מקבלת את זה.

שלי יחימוביץ': האמירה שאין להם חלק כאן בדיון והם לא רלוונטיים היא חסרת שחר לחלוטין.

שלי יחימוביץ': הפרקליטות מאוד מאוד רלוונטית ואני מזהירה את הפרקליטות שאם הדבר יישנה, אנחנו פשוט נוציא צו הבאה לפרקליט המדינה.

שלי יחימוביץ': פשוט כך.

שלי יחימוביץ': אנחנו מסתפקים בדרג נמוך מזה, אבל אם זאת הגישה – לוועדה הזאת יש סמכות להוציא צו הבאה והדבר הזה ייעשה ואני מזהירה אותם כאן באופן פורמלי.

שלי יחימוביץ': אנחנו נשנה את הסדר הרגיל של הדוברים, ברשות חברי הכנסת, אלא אם אתם תבקשו לדבר, אם אתם צריכים לצאת לוועדה אחרת.

שלי יחימוביץ': אני רוצה להתחיל הפעם במבקרי הפנים עצמם שהם גיבורי האירוע ולפעמים גיבורים באמת.

שלי יחימוביץ': כיוון שיש לנו כאן כמה וכמה מבקרים, אני מבקשת מכל דובר – למרות שיש לו סיפור שאפשר לספר אותו עד אין סוף ועד אור הבוקר עם פרטי זוועה – לנסות לצמצם ככל האפשר.

שלי יחימוביץ': אנחנו נתחיל בשורד הראשון שזה בני אליהו, מבקר עיריית טבריה, שידע רדיפות קשות מראש עיר קודם, זוהר עובד, שהעמיד אותו לדין משמעתי, אפרופו הצעת החוק, ממנו הוא זוכה לחלוטין וזכה לאתנחתא של חיים מקצועיים סבירים עם ראש העיר הקודם יוסי בן דוד ועכשיו חוזר אל התופת עם ראש העיר הנכנס רון קובי שזכינו לראות חלק מההתנהלות שלו אתמול בסרטונים שהופצו נגד כתבי כאן.

שלי יחימוביץ': נחשפנו לסרטון האיומים שלו נגד יפעת בליק וחן ביאר אבל אם היו שואלים את בני, הוא היה מספר להם מראש עם מי הם מתעסקים.

שלי יחימוביץ': אנחנו נתחיל בסרטון שיש בו איומים ספציפיים על מבקר הפנים, על בני.

שלי יחימוביץ': בבקשה.

שלי יחימוביץ': בואו נראה.

שלי יחימוביץ': (הקרנת סרטון).

שלי יחימוביץ': זה הצד השני.

שלי יחימוביץ': אנחנו מבקרים על המבוקרים.

שלי יחימוביץ': זה ראש העיר החדש שנבחר בשעה טובה, רון קובי שמאיים על המבקר בני אליהו שיש לו פז"ם גם בוועדה הזאת וזה מאיר לנו צד אחר של הדברים בו לעתים קרובות אני חושבת - חבר הכנסת אלחרומי, אתה דיברת על זה בישיבה הקודמת בעניין מבקרי הפנים – שלעתים מבקרי הפנים נתפסים על ידי האופוזיציה ככלי שרת של האופוזיציה ואם הם לא משתפים פעולה ומשתתפים במערכת הבחירות לטובתם, הם הופכים להיות ה"פושעים הגדולים".

שלי יחימוביץ': כיוון שלבני יש כבר עבר מפואר של אומץ לב ועמידה מול ראשי עיר מכהנים, אנחנו בוודאי מבינים את המשמעות של הסרטון הזה שכל כולו איומים צרופים ואלימות קשה נגד מבקר פנים מכהן.

שלי יחימוביץ': בני אליהו, מבקר עיריית טבריה, בבקשה.

בנימין אליהו: אני רק רוצה לציין שראיתם את הסרטון שהוא אחד העדינים.

בנימין אליהו: פשוט מפאת כבודכם לא הראיתי את כל הדברים האחרים.

שלי יחימוביץ': אחד העדינים?

בנימין אליהו: כן.

בנימין אליהו: מדובר בסרטונים שנמשכים במקרה שלי בערך שלוש שנים.

בנימין אליהו: זה יכול להיות פעמיים ביום, כל פעם בערך שעה וזה משודר מברצלונה, ממדריד, מלונדון, כל יום.

בנימין אליהו: הייתי צריך לשבת בבית ולנסות לנחש.

שלי יחימוביץ': מה זאת אומרת?

שלי יחימוביץ': הוא נוסע בעולם ושולח סרטונים?

בנימין אליהו: הייתה תקופה שהוא היה מסתובב בעולם, לא יודע למה, אבל בכל מקום שהוא היה, הוא לא היה מוותר.

בנימין אליהו: זה היה פעמיים ביום וזה היה שיטתי וזה לא רק כלפי אלא כלפי עובדי ציבור, כלפי נבחרי ציבור וכלפי אנשים שבמהלך הקמפיין הזה של הבחירות הגישו מועמדות לראשות העיר.

בנימין אליהו: אחד מהם הסיר את המועמדות בגללו.

בנימין אליהו: אגב, אלה צילומים שלו.

שלי יחימוביץ': בואו נגיד שזה מועמד שמשדר כל הזמן בפייסבוק לייב.

שלי יחימוביץ': כך הוא הגיע לתפקיד.

שלי יחימוביץ': מסימני התקופה.

שלי יחימוביץ': אני רוצה שתתמקד בבקשה בסיפור שלך כמבקר פנים.

בנימין אליהו: במרס 2016 האיש הזה רצה לרתום אותי למאבק שיש לו עם ראש העירייה.

בנימין אליהו: זה לא משנה מי היה ראש העירייה אלא לו היו אספירציות בכל הנוגע לראשות העיר והוא רצה לרתום אותי למאבק.

בנימין אליהו: בשבת, כשאני יושב בבית, קיבלתי ממנו איזושהי הודעת ווטסאפ שאומרת לי: "השתיקה שלך והשמירה על יוסי בן דוד, ראש העירייה, בגלל שהוא חבר שלך, לא במקום.

בנימין אליהו: תדע שאני ממש חושב שזה לא בסדר ולא תקין! שולחים לי הודעות שהוא הכניס קרובת משפחה שלך לתפקיד בעירייה".

בנימין אליהו: לא מני ולא מקצתי.

בנימין אליהו: "כשאגיע לארץ, נשב כדי שתסביר לי".

בנימין אליהו: כך הוא אומר לי.

בנימין אליהו: "האיש הזה הרס את טבריה וזגדון המושחת אוכל השלמונים חוגג ואתה שותק.

בנימין אליהו: לא לעניין".

בנימין אליהו: אני דחיתי אותו בצורה תקיפה ומאז כל יום קיבלתי את האיומים האלה.

בנימין אליהו: אני יכול לומר שהיה ממש מסע של הסתה נגדי.

בנימין אליהו: כתבתי דוחות ביקורת.

בנימין אליהו: למשל עת ישבנו כאן בוועד לביקורת המדינה והיה דיון בדוח הביקורת של מבקר המדינה על השלטון המקומי וחלק מהדוח הזה בעצם נגע לדוח הביקורת שלי, הוא פתח מה שהוא קורא לו אולפן אצלו בבית והוא פירשן את ישיבת הוועדה ואמר:

בנימין אליהו: תסתכלו איך בני אליהו המושחת הזה שלא עושה ביקורת ותראו איך קוטלים אותו בוועדה.

בנימין אליהו: היה מקרה נוסף בו אני מסרתי למבוקרת שלי שמחקה דוחות שרק היועץ משפטי מוסמך למחוק אותם, ביקשתי את תגובתה.

בנימין אליהו: נתתי לה טבלה.

בנימין אליהו: הטבלה הזאת, כולל הדוחות האלה, הופיעה אצלו, תוך פגיעה בפרטיותם של אנשים.

בנימין אליהו: הוא הציג את כל המסמכים של האנשים האלה.

בנימין אליהו: אני פניתי למשטרה ואמרתי, רבותיי, חוק הגנת הפרטיות, חוק מאגרי המידע, יש כאן פגיעה בצנעת הפרט ואתם לא עושים כלום.

בנימין אליהו: היה מקרה נוסף שבו הוא הוציא את פרטי הארנונה של בני משפחתי והציג אותם קבל עם ועדה.

בנימין אליהו: שוב, הגשתי תלונה על העניין הזה, על פגיעה בפרטיות.

בנימין אליהו: המשטרה לא עשתה כלום.

בנימין אליהו: לזכותה של הפרקליטות אני יכול לומר שבעניין הזה שאני הגשתי לפחות עשר תלונות במשטרה, ובשלוש מהן הפרקליטות הורתה למשטרה לפתוח מחדש כי לא יתכן.

בנימין אליהו: יוצאים מהמשטרה והיא סוגרת תיקים בחוסר אשמה, באין מספיק ראיות.

בנימין אליהו: מה זאת אומרת אין ראיות?

בנימין אליהו: הראיות מצולמות.

בנימין אליהו: הוא צילם אותן.

בנימין אליהו: כך זה נמשך ואת החידלון הזה אנשים מזהים ולתוך החידלון הזה נכנס האיש הזה והוא פשוט גרם לי כמבקר לשקול כל מילה שאני כותב בדוח הביקורת.

שלי יחימוביץ': אנחנו צריכים לקצר.

שלי יחימוביץ': אני רק אחזור ואומר שאתה לא היססת להתעמת עם ראש עיר.

שלי יחימוביץ': להתעמת ממש.

שלי יחימוביץ': לא להתעמת ברמה האישית אלא לכתוב דוח כמו שצריך וגם הועמדת לדין משמעתי.

שלי יחימוביץ': לרגע אחד מי שמאשים אותך בשיתוף פעולה עם ראש עיר וכיסוי על שחיתויות שלו, לא מכיר את הרקורד המפואר שלך בעניין הזה.

שלי יחימוביץ': אבל אני רוצה לשאול אותך עכשיו כיוון שאנחנו מדברים כאן על עבודתם של מבקרי הפנים.

שלי יחימוביץ': איך אתה מתפקד עכשיו בעירייה?

שלי יחימוביץ': איך?

קריאה: הוא עוד לא נכנס לתפקידו.

שלי יחימוביץ': אני יודעת שהוא לא נכנס.

שלי יחימוביץ': אני שואלת שאלה.

שלי יחימוביץ': איך אתה מתפקד עכשיו בקדנציה החדשה של ראש עיר באופן הזה?

שלי יחימוביץ': איך אתה מתקשר אתו?

בנימין אליהו: רק תיקון קטן.

בנימין אליהו: הוא כן ידע על העבודה שלי כי ב-2010 כשזה שירת את האינטרסים שלו, הוא כתב שבני אליהו, אביר איכות השלטון ואנחנו נעלה את דוחות הביקורת שלו ואתם תראו אותם.

שלי יחימוביץ': בקיצור, אתה אמור להיות כלי שרת בידי כל מיני גורמים.

בנימין אליהו: בדיוק.

שלי יחימוביץ': ומה עכשיו כשהוא ראש עיר?

בנימין אליהו: הוא כרגע לא בתפקיד.

בנימין אליהו: הוא נכנס ב-19 בנובמבר.

שלי יחימוביץ': ומה אתה עושה?

בנימין אליהו: אני ממשיך לעשות את העבודה שלי.

בנימין אליהו: אני אעשה את העבודה שלי ולהפך, במידה מסוימת זה גם מכניס בי איזה שהם אנרגיות שלא היו לי לפני כן.

בנימין אליהו: לפעמים אתה דועך כי אתה מוסר דוחות ביקורת ולא מטפלים בהם כמו שצריך וזה די מתסכל.

בנימין אליהו: בתוך הסיפור הזה בהחלט יש בי אנרגיות חדשות להמשיך ולטפל כמו שצריך אבל בצורה עניינית לגמרי.

בנימין אליהו: יתרה מכך.

בנימין אליהו: יש כאן בעיה.

בנימין אליהו: היות והאיש הזה מוגדר מראש כבר פלוגתה שלי, כי אני והוא לכאורה נמצאים באיזשהו ניגוד עניינים, אני מניח שמישהו יצטרך לתת את הפתרון למה יקרה אם ובמידה אני אמצא משהו שקשור ונוגע בו אישית.

בנימין אליהו: אני לא אגע בו אישית כי יש כאן בעיה.

בנימין אליהו: אבל בכל מה שקשור לעבודת הביקורת, כל עוד יתאפשר לי, ואני אעמוד על כך שזה יתאפשר לי, אני אמשיך לבצע את עבודת הביקורת שלי.

שלי יחימוביץ': בני, תודה רבה.

שלי יחימוביץ': יורם לוי, לשעבר מבקר עיריית נהריה.

שלי יחימוביץ': לשעבר, זה עד לפני זמן קצר.

שלי יחימוביץ': יצאת לפנסיה.

שלי יחימוביץ': גם נפגשנו במהלך הכהונה שלך כמבקר פנים.

שלי יחימוביץ': חטפת התעמרות מתמשכת מראש העיר היוצא ג'קי סבג.

שלי יחימוביץ': מבקר המדינה נענה לבקשה שלי והוא הוציא מכתב התראה לג'קי סבג שאם הוא לא יפסיק להדיר אותך, לנתק אותך מהמחשב של העירייה וכן הלאה, הוא יוציא לך צו הגנה.

שלי יחימוביץ': בסוף אני מבינה שהעדפת לפרוש לפנסיה, כמו שעושים הרבה מאוד.

שלי יחימוביץ': מי שנמצא כאן, אלה מבקרים מאוד מאוד אמיצים אבל מאחוריהם יש עוד גדודים של מבקרים.

שלי יחימוביץ': צריך חוסן נפשי מיוחד כדי לעמוד בזה.

יורם לוי: אני יכול לתת לבני את הפרומו ולומר לו מה צפוי לו בעתיד כי אני עברתי את זה בחמש השנים האחרונות.

יורם לוי: ינתקו אותך מהמחשבים, יגידו לעובדי העירייה לא לשתף אתך פעולה, אתה תשב לבד בחדר ואנשים יפחדו לגשת אליך.

שלי יחימוביץ': ולומר לך שלום.

יורם לוי: באחריות מלאה.

יורם לוי: זה הסצנריו כי זה בערך אותו טיפוס כמו שהיה אצלי בנהריה.

יורם לוי: עניינית.

יורם לוי: זה מאוד קשה למבקר עירייה להתמודד מול ראש עירייה שהוא לא בא לו טוב, ואני לא באתי לו טוב.

יורם לוי: הוצאתי דוחות ענייניים.

יורם לוי: אני חושב שהייתי מקצועי, הגון וישר אבל זה לא הסתדר.

יורם לוי: זה הגיע לידי כך – כמו שאמרתי לבני – שניתקו אותי מהמחשב.

יורם לוי: דרך אגב, זה נמשך עד היום האחרון של הקדנציה שלי, ניתוק ממחשבי העירייה.

יורם לוי: אנשים פחדו לדבר אתי ושב בחדר שלך ותשתוק.

יורם לוי: אני בכל אופן הוצאתי דוחות.

יורם לוי: לגבי הדוח האחרון שלי שהוצאתי לגבי שנת 2017, הוא אמר לי: אני לא דן בדוח שלך, זה לא רלוונטי.

יורם לוי: למזלו תושבי נהריה אמרו לו לפני כמה ימים, אדוני, אתה לא רלוונטי, לך הביתה.

שלי יחימוביץ': תודה.

שלי יחימוביץ': אילנית גוהר, לשעבר מבקרת מועצת מבקשת ציון.

שלי יחימוביץ': ראש המועצה יורם שמעון תבע אותך תביעת דיבה והסיר את השם שלך מרשימת המבוטחים כנגד תביעות דיבה כדי שלא תוכלי להתגונן.

שלי יחימוביץ': גם את קיבלת מהמבקר צו הגנה זמני.

שלי יחימוביץ': ספרי לנו בקצרה את סיפורך.

שלי יחימוביץ': אגב, את לא דיברת בפעמים קודמות למרות שהזמנו אותך כי חששת.

אילנית גוהר: לא חששתי.

אילנית גוהר: הוא היה נוכח בחדר וזה לא התאים.

שלי יחימוביץ': עכשיו את משוחררת מהחששות.

אילנית גוהר: אני לא חושבת שמדובר בחשש.

אילנית גוהר: אני מעדיפה לא להיכנס לעניין אישי.

אילנית גוהר: יש לי גם מניעה לעשות כן.

אילנית גוהר: אני יכולה לדבר באופן כללי וכן לשקף את מה שאני חוויתי בלי לדבר על צדדים שלישיים כאלה ואחרים.

אילנית גוהר: כיהנתי כמבקרת המועצה וממונה על תלונות הציבור במשך חמש שנים.

אילנית גוהר: לקראת השנתיים האחרונות התחילה מסכת התנכלויות בעקבות דוחות ביקורת שהוצאתי, גם ולא רק, אלא אלה דוחות ביקורת, זאת נוכחות שלי בוועדות כאלה ואחרות וניסיון למנוע פעולות שנראו לי אז בחוסר מינהל תקין.

אילנית גוהר: באיזשהו שלב נאלצתי להגיש בקשה לכבוד מבקר המדינה לקבל צו כשעובר לבקשה שלי, כשנה לפני, פניתי אל המבקר בבקשה לקבלת עזרה כשהיו נושאים כאלה ואחרים שלא יכולתי לעשות אתם או דוחות שלא נדונו או נושאים כאלה ואחרים שלא יכולתי לגעת בהם.

אילנית גוהר: באמת חשפתי בפניו את הליקויים לכאורה של חוסר מינהל תקין.

אילנית גוהר: פניתי לקבלת צו וקיבלתי את הצו.

אילנית גוהר: אני לא יכולה לומר שמקבלת הצו ועד למועד עזיבתי היה שינוי למעט העובדה שבאמת כל פעם שפניתי למבקר, זה אמנם לקח הרבה זמן של בדיקות וכדומה, יצא מצב שאפילו מאגרי מידע מהם נותקתי, לקח חצי שנה עד שהחזירו לי אותם

שלי יחימוביץ': זה תסריט ידוע מראש.

אילנית גוהר: כן.

אילנית גוהר: אני חושבת שהם גם לומדים אחד מהשני.

אילנית גוהר: ניתוק ממאגרי מידע, לאסור על עובדים להיכנס לחדר, לבודד, למדר.

אילנית גוהר: בהחלט, זו השיטה.

אילנית גוהר: בהתחלה זה היה לי מאוד קשה אבל לאט לאט התרגלתי והסתגלתי אבל המלחמה האין סופית הזו וכל היום לתרץ שאתה בסדר והאחר הוא לא, כאשר לרשות ראש הרשות עומדים משאבים בלתי נלאים ויש לו יכולת לקחת מספר עורכי דין גדולים בו זמנית בעוד שאני מממנת את הכול לבדי.

אילנית גוהר: מאוחר יותר גיליתי שיש לי אפשרות להפעיל ביטוח – לא משנה שבסוף הצלחנו – הוא הסיר את התביעה.

שלי יחימוביץ': בסוף פרשת.

אילנית גוהר: פרשתי ולו מהסיבה שהחלטתי שמאסתי.

שלי יחימוביץ': בתיווך מבקר המדינה.

אילנית גוהר: מאסתי במלחמות.

אילנית גוהר: אני חושבת שגם צו הגנה קבוע לא היה משנה את המצב.

אילנית גוהר: ידעתי שהוא ייבחר ברוב ובאמת החלטתי שפשוט מאסתי במלחמות ואני מחליטה לפרוש לדרך אחרת, עצמאית וחדשה ובאמת פתחתי משרד והיום אני מאושרת.

אילנית גוהר: להגיד שאני לא כעוסה?

אילנית גוהר: בסדר, אני חושבת שהיה אפשר לטפל בזה אולי אחרת והיה אפשר לסיים את זה אחרת, אבל השארתי את זה מאחורי.

אילנית גוהר: אני חושבת שמוסר ההשכל הוא – וזה מאוד חשוב – שמעמד המבקר ברשות ודווקא בראי הבחירות רואים את זה, הוא לא מעמד יציב.

אילנית גוהר: המבקר נתון להתעמרות ולהתנכלות של מי שממונה עליו ואם נגיד לא מקצועית, אז לפחות מינהלתית.

אילנית גוהר: כן, הוא מקצה לו את המשאבים, הוא - בפרט אם יש לו קואליציה רחבה – יכול לפטר אותו בכל עת, הוא משלם לו את השכר, הוא שולט על כל התנאים, תנאי ההעסקה שלו ותנאי העבודה שלו, הוא יכול למנוע ממנו לעשות ביקורת עניינית ובזה שהוא מנתק אותו מהמחשבים, מנתק אותו מאגרי מידע.

אילנית גוהר: אני חושבת שזה פשוט אסון.

אילנית גוהר: אני מניחה שאני הייתי פועלת אותו דבר גם היום.

אילנית גוהר: כששואלים אותי, זו אני.

אילנית גוהר: אבל להגיד לחבריי – ופונים אלי – אני לא יודעת מה נכון.

שלי יחימוביץ': אין ספק שלעמוד בסיטואציה כזאת ולהצליח לעמוד מולה, זה דפוס אישיותי ולמרבה הצער לרוב האנשים אין את כוחות הנפש הזאת.

שלי יחימוביץ': זה טבעי ואין מה להאשים.

אילנית גוהר: נכון.

אילנית גוהר: בסופו של יום מי שהולך הביתה זה חושף השחיתות ולא זה שחשפו אותו.

שלי יחימוביץ': תודה.

שלי יחימוביץ': אנחנו נסתפק בדברים האלה.

שלי יחימוביץ': חבר הכנסת סעיד אלחרומי, בבקשה.

סעיד אלחרומי: תודה גברתי היושבת ראש.

סעיד אלחרומי: אני מזועזע.

סעיד אלחרומי: אני מזועזע מסרטון הזוועה שראינו לפני מספר דקות.

סעיד אלחרומי: אני חושב שמי שמוציא סרטונים כאלה, לא מתאים להיות ראש עיר בישראל ולא בתפקיד ציבורי.

סעיד אלחרומי: אני מזועזע איך אנשים כאלה נבחרו לנהל רשות בישראל.

סעיד אלחרומי: יש תפיסה מעוותת בקרב אנשי הציבור, בקרב העוסקים בשלטון המקומי לגבי תפקיד מבקר רשות מקומית.

סעיד אלחרומי: התפיסה המעוותת הזאת היא שהביאה אותנו למצב הזה, להתנכלות לשומרי הסף, למבקר, ליועץ משפטי, לגזבר, לאנשים שבעצם תפקידם הוא לנהל בפועל את הרשות המקומית ואין להם שום נגיעה, ולא אמירה להיות להם נגיעה, לסיפור הפוליטי ולהתנהלות הפוליטית של המועצה.

סעיד אלחרומי: זה מתחיל מראש הפירמידה, מראש העיר, ויורד לאחרון העובדים.

סעיד אלחרומי: רוב הסיפורים האלה מתחילים בשמועות ואני מניח שבישוב מתחוללת מערכת גדולה של שמועות לגבי מי מפריע, מי עוזר למי, מי עוזר לראש העיר להסתיר וכל הסיפורים הבדויים האלה, רובם סיפורים בדויים, ורוב הדברים אלה הן שמועות שאין להן בסיס במציאות.

סעיד אלחרומי: לכן אני חושב שבמקרה של טבריה קודם כל צריך לטפל נקודתית ומהוועדה צריך לצאת מסר ברור.

סעיד אלחרומי: לטפל בסוגיה, אני יודע, אחרי שבועיים אתה תסבול אם הסוגיה שלו לא תיפתר מהר ככל האפשר.

סעיד אלחרומי: אני כן מברך על החקיקה שמהווה עוד נדבך.

שלי יחימוביץ': תכף נברר מה עמדת משרד הפנים בסוגיית החוק הזה.

סעיד אלחרומי: אנחנו בהחלט תומכים בזה.

סעיד אלחרומי: מצד שני, אני חוזר לנקודה הראשונה ואומר שצריך הסברה.

סעיד אלחרומי: אסיפה של כלל חברי המועצות וזו עבודה של משרד הפנים.

סעיד אלחרומי: לאסוף אותם ולהסביר להם מה תפקיד המבקר וכי הוא איננו נגד ראש הרשות, ומה תפקיד הגזבר.

סעיד אלחרומי: הרבה חברי מועצה נבחרים, אין להם כל מודעות לגבי עבודת הרשות המקומית.

שלי יחימוביץ': תודה.

שלי יחימוביץ': עמיחי שי, יועץ המבקר לתפקידים מיוחדים.

עמיחי שי: תודה רבה גברתי היושבת ראש.

עמיחי שי: למען האמת, מדובר בדיון מעקב.

עמיחי שי: לא קיבלנו את הצעת החוק אבל אני יכול לומר שלפחות בהנחיה ממבקר המדינה לגבי ראייתו את מבקרי הפנים – בין אם אלה מבקרי הרשויות, בין אם אלה מבקרי הפנים במשרדי ממשלה, כל הגופים המבוקרים, כמובן לא במגזר שהוא לא מבוקר – הוא רואה עין בעין גם את החשיבות שלהם כשומרי סף ושומרי הסף האלה הם מארג שמאפשר לכל הגופים להתנהל, לפחות אלה שזה בראש מעייניהם, כפי שצריך.

שלי יחימוביץ': זה לא חזיון נפרץ שבאים אליכם מבקרי פנים וצריכים צו הגנה כי הם לא יכולים לתפקד.

עמיחי שי: את יום לא הכרתי אישית.

עמיחי שי: פעם ראשונה אני שומע לגבי נהריה.

עמיחי שי: זה לא בתקופתי.

עמיחי שי: עם בני אליהו ועם אילנית גוהר ואחרים הייתי שותף פנימה.

עמיחי שי: אומרים שכל סיום הוא התחלה חדשה וחשבנו שהבחירות האלה במקומות מסוימים זה סיום ואולי התחלה חדשה.

שלי יחימוביץ': זה היה בחלק מהמקומות.

עמיחי שי: זה נכון.

עמיחי שי: זאת תהיה התחלה חדשה כשנראה שיש דברים אחרים כי הסרטון הוא באמת סרטון בעייתי בכל פרמטר.

עמיחי שי: אני חושב שלפחות הצעת החוק כפי שהקראת אותה וראינו אותה, יצא שמבקר המדינה יסמוך את ידיו עליה בעניין של עוד נדבך שיאפשר למבקרים פנימיים לעשות את עבודתם בצורה טובה, נכונה, בעצמאות, בלי תלות, בצורה אובייקטיבית למען אותם תושבים של אותן רשויות ובכלל אזרחי המדינה.

שלי יחימוביץ': אילנית דיברה מאוד מאוד בעדינות אבל אני שמעתי – אגב, היא לא דיברה אתי, זו סתם השערה שלי – שמבקר המדינה היה יכול להיות יותר נחרץ בהגנה עליה ולא להניע לפשרה דווקא אלא פשוט להתייצב לצדה.

שלי יחימוביץ': נקודה.

עמיחי שי: את אילנית אני מכיר עוד לפני שהיא ביקשה את הצו.

שלי יחימוביץ': כן, אבל לגופו של עניין.

שלי יחימוביץ': כן יש נטייה של המבקר לנסות לפשר.

עמיחי שי: זה היה תהליך כי בסוף אילנית התייחסה.

עמיחי שי: לתת צו הגנה קבוע ושהעובד יישאר באותו מקום, הגשנו תלונה כנגד ראש עיריית עפולה על הפרת הצו כנגד מהנדס העיר.

עמיחי שי: אני נמצא בקשר עם המשטרה.

שלי יחימוביץ': תלונה במשטרה.

שלי יחימוביץ': זה חריג.

שלי יחימוביץ': זאת פעם ראשונה.

עמיחי שי: פעם ראשונה ואת יודעת איך הדברים האלה הולכים.

עמיחי שי: היות ומדובר בראש רשות מתחילים לאסוף ולראות כאשר על פניו הדברים מאוד ברורים.

עמיחי שי: אנחנו עוקבים אחרי העניין.

עמיחי שי: אני מאוד מקווה שהתלונה לא תיסגר בעילה שראש העירייה מסיים את תפקידו ולכן אין עניין לציבור.

עמיחי שי: אני חושב שיש עניין ועוד איך.

עמיחי שי: במקרה הזה היו המון דיונים והיו פגישות רבות גם עם אילנית והנושא של הפרת הצו, המלחמה בתביעות השתקה כמו תביעת דיבה וניסיונות אחרים מצד ראש הרשות, היא כדי להצר את צעדיה ולפגוע בה.

עמיחי שי: לי היו המון שיחות ולא אכנס לכך כרגע.

שלי יחימוביץ': לא.

שלי יחימוביץ': עזוב.

עמיחי שי: בסוף, בשורה התחתונה, כמו שנאמר על ידי אילנית, היא מאושרת ואני חושב שזה הכי חשוב.

שלי יחימוביץ': היא התפטרה והיא מאושרת.

קריאה: זאת לא התשובה.

עמיחי שי: אנחנו פועלים על פי הסמכות שיש לנו.

שלי יחימוביץ': חברת הכנסת קארין אלהרר, בבקשה.

קארין אלהרר: תודה רבה גברתי יושבת הראש.

קארין אלהרר: אני חושבת שהסרטון - אני עדיין תחת טראומה – הוא מזעזע.

קארין אלהרר: עוד לא נכנס לתפקיד וכבר מהלך אימים על אדם שנמצא בתפקיד כל כך קריטי.

קארין אלהרר: המבקרים הפנימיים ברשויות המקומיות, תפקידם הוא באמת סופר משמעותי.

קארין אלהרר: אני כל פעם מברכת על הצעת החוק הזאת וככל שניתן עדיין, הייתי שמחה להצטרף אליה.

שלי יחימוביץ': כבר אי אפשר אבל אתם מוזמנים להגיש הצעת חוק זהה ואז נהיה רבים יותר.

קארין אלהרר: פשוט להצביע בעד במליאה, נראה לי שזה יעשה את העבודה היטב.

קארין אלהרר: אני אומר עוד דבר למבקר המדינה.

קארין אלהרר: אני חושבת שכבר אפשר להתחיל לעבוד על צו ההגנה למבקר.

קארין אלהרר: אנחנו רואים לאן זה מוביל.

קארין אלהרר: אני יודעת שהדבר הזה לוקח המון זמן, הרבה פעמים מסיבות שהן בהחלט ענייניות, שצריך לבדוק חומרים וכולי, אבל אני חושבת שכאן הסרטון מדבר בעד עצמו ולא נראה לי שנידרש לתקופת זמן מאוד מאוד ארוכה.

קארין אלהרר: אני כן מבינה את הרצון של המבקר להגיע להסכמות כי אפשר לתת צו הגנה ועדיין כולנו מכירים את כל הטריקים והשטיקים שראשי הערים יכולים להשתמש בהם כדי לעקוף את הצו, אבל אי אפשר בלי לתת אמירה מאוד מאוד ברורה בעניין הזה.

קארין אלהרר: אני בכלל חושבת שהתפקיד של מבקרי הפנים ברשויות המקומיות, ראינו את זה בדיון הקודם עם ראש עיריית נהריה.

קארין אלהרר: דרך אגב, רואים את זה לאורך כל הדרך עם ראש עיריית נהריה.

קריאה: לשעבר.

שלי יחימוביץ': במערכת הבחירות נכנסו בריונים מטעמו לפנות עובדים שנחשדו בתמיכה ברונן מרלי.

קארין אלהרר: זו הזיה ואין מילה אחרת בעניין הזה.

יוליה מלינובסקי: איפה משטרת ישראל בכל הסיפור הזה?

קארין אלהרר: אני באמת חושבת שכל הגורמים צריכים לשלב ידיים.

קארין אלהרר: אי אפשר להטיל את האחריות רק על מבקר המדינה או רק על משטרת ישראל או רק על הפרקליטות.

קארין אלהרר: טוב יעשו כל הגורמים, ואני חושבת שמשרד הפנים צריך לאגד, נקרא לזה צוות לעניין, כדי שבאמת יינתן מענה אמיתי לאותם מבקרים שמרגישים מאוימים, דבר שאסור שיקרה במדינת ישראל.

שלי יחימוביץ': תודה.

שלי יחימוביץ': עינב פרץ, רואת חשבון, יושבת ראש איגוד המבקרים ברשויות המקומיות.

עינב פרץ: אנחנו באמת כמה ימים אחרי הבחירות לרשויות המקומיות וצריך קודם כל להבין שאנחנו כמבקרי פנים, אנחנו לא חלק מהמערכת הפוליטית.

עינב פרץ: אנחנו חיים במציאות פוליטית אבל אנחנו לא חלק ממנה.

עינב פרץ: הדוחות שלנו מתפרסמים והם אמורים להיות לשימוש הציבור ולראות את כל הליקויים במהלך כל הקדנציה.

עינב פרץ: אבל מה לעשות, לקראת הבחירות מתעוררים עוד ועוד מבקרים שנחשפים לזה שהם לא סיפקו את הסחורה הפוליטית מצד אחד לפעמים מצד ראש הרשות ולפעמים מהצד השני, מהאופוזיציה.

עינב פרץ: אנחנו נתחיל לראות בחודשים הקרובים עוד ועוד מבקרים שפתאום התוצאות של אותן בחירות יגיעו לכאן, יגיעו לשולחן הזה, יגיעו למבקר המדינה כי ההתעמרות תתחיל בזמן הכהונה.

עינב פרץ: כאשר אומרים מה קרה בזמן מערכת הבחירות, ראינו.

עינב פרץ: ראינו פרסומים נגד מבקרים.

עינב פרץ: יש כאן כמה מבקרים מאוד אמיצים שיושבים כאן ויש הרבה מבקרים אחרים שגם הם אמיצים אבל הם רוצים לתת צ'אנס לראש רשות חדש שמגיע ואומרים שהם לא רוצים להיחשף אבל עברו הרבה במערכת הבחירות, פרסמו עליהם, פרסמו את הדוחות שלהם למרות שהם עדיין לא מותרים בפרסום, כתבו עליהם והם יודעים לקראת מה הם הולכים.

עינב פרץ: הם לא רוצים להחמיר את זה.

עינב פרץ: הם אמרו לי שהם מעדיפים לא להגיע לוועדה, לא לדבר, אבל שאני אדע שהם במצב הזה והם אוטוטו שם.

עינב פרץ: בעזרת

עינב פרץ: כם אנחנו צריכים לעקוב ולראות.

עינב פרץ: אחד הנושאים החשובים הוא אותו חוק משמעת.

עינב פרץ: צריך להבין מה אומר להעמיד לדין משמעתי את מבקר העירייה.

עינב פרץ: מי מעמיד אותו?

עינב פרץ: ראש הרשות.

עינב פרץ: ראש הרשות הוא המבוקר של המבקר.

עינב פרץ: הוא אמור להעמיד אותנו לדין משמעתי.

עינב פרץ: הוא גם החוקר, הוא גם התובע, כל הסמכויות בידיו ומן הסתם כאשר מתחילים לתפור תיק למבקר עירייה, זה מאוד פשוט.

עינב פרץ: בני יספר כאן על עברו כאשר תפרו לו, כמה?

עינב פרץ: 200 אישומים?

עינב פרץ: ואפילו לא באחד מהם בסופו של דבר האשימו אותו.

עינב פרץ: אנחנו רואים שזאת שיטה.

עינב פרץ: זה אומר שהולכים לבית דין למשמעת, מעמידים את המבקר ובדרך הזאת מוציאים את מבקר המדינה מהמשחק כי מבקר המדינה, ברגע שיש תיק בבית דין למשמעת, הוא לא יכול לבקר והמבקר נשאר לבד והוא חשוף וצריך להגן על עצמו.

עינב פרץ: הצעת החוק הזאת, אנחנו מברכים עליה ורוצים שהיא תתקדם.

עינב פרץ: אנחנו קוראים לכם חברי הכנסת יחד עם היושבת ראש לקדם אותה כמה שיותר מהר.

עינב פרץ: בינתיים אנחנו ניתקל בעוד ועוד חברים שייתקלו בעניין הזה ויש לנו את משרד הפנים שבאמת אנחנו בקשרים טובים אתו.

עינב פרץ: המבקרים הם גוף חשוב ואנחנו רואים את התקנות שתוקנו אבל אנחנו צריכים אכיפה.

עינב פרץ: אנחנו צריכים אכיפה לנושא הזה של התקנות, של התקציב, ואנחנו צריכים שמישהו במשרד הפנים, הרגולטור, ידע שיש צווי הגנה למבקרים מסוימים, שידע שאם מגיע מבקר עם הפרות של הצו, נכון, זה מגיע למשטרה בסופו של יום, אולי מבקר המדינה הגיש תלונה, אבל בינתיים המחשב סגור ולא נותנים למבקר גישה, לא נותנים לו לצאת להשתלמויות, לא נותנים לו את השכר שמגיע לו וממשיכים להכפיש.

שלי יחימוביץ': מה היעד שלנו?

שלי יחימוביץ': מה אנחנו יכולים לעשות כדי לעזור לכם?

שלי יחימוביץ': יש לנו את הצעת החוק הזאת ואנחנו נפעל לקידום שלה.

שלי יחימוביץ': מה עוד?

שלי יחימוביץ': תכף נברר עם משרד הפנים מה תהיה עמדתו בוועדת שרים לחקיקה לגבי הצעת החוק.

עינב פרץ: אנחנו מבקשים ממשרד הפנים להמשיך את הדרך הנכונה שהוא התחיל בה בשיתוף פעולה אתנו, לדאוג לאכיפת התקנות לגבי התקן והתקציב.

עינב פרץ: זה אומר עצמאות המבקר.

עינב פרץ: המבקר לא יהיה תלוי יותר בראש העיר.

עינב פרץ: אם יש לו נושא לביקורת והוא צריך לעשות על זה ביקורת כמו שצריך, יהיה לו את התקן ואת התקציב לעשות זאת.

עינב פרץ: כמובן במקרים שיש לנו כבר צווי הגנה, משרד הפנים חייב להיות מודע ומעורב בעניין הזה.

יוליה מלינובסקי: היום הם לא יודעים את זה?

יוליה מלינובסקי: אתם לא מעבירים להם?

עמיחי שי: יודעים.

יורם לוי: הם לא עושים כלום.

יורם לוי: אני אומר את זה בצורה הכי בוטה.

יורם לוי: משרד הפנים לא עושה כלום.

יורם לוי: הוא רגולטור.

יורם לוי: הוא לא מפעיל את הסמכויות שלו וחבל מאוד.

יורם לוי: זה הפתרון.

יורם לוי: הם צריכים לעשות את העבודה שלהם ולהגן עלינו כי יש להם את כל הכוח להגן עלינו והם לא עושים את זה.

יורם לוי: אני אומר את זה כאן בריש גלה.

שלי יחימוביץ': תכף הם יגיבו.

עינב פרץ: אתה באמת היית בתקופה כזאת אבל היום אנחנו יחד עם משרד הפנים.

עינב פרץ: אנחנו מבקשים מהם להמשיך את זה, לבנות איזשהו גוף, שתהיה כתובת למבקרים.

עינב פרץ: יש לנו היום מבקר שנמצא בצו הגנה זמני, אני לא יודעת אם אני רשאית לומר את המקום, ולא נותנים לו מסמכים, לו נותנים לו אישור לעבודה נוספת שמגיע לו, רוצים שאותו מבוקר שלו יבקר את אותה רשימה.

עינב פרץ: אנחנו מבקשים ממשרד הפנים להתערב, להיות שם בשביל אותם מבקרים.

שלי יחימוביץ': מותר לומר מי תחת צו הגנה?

קריאה: כן.

שלי יחימוביץ': את יכולה לומר.

עינב פרץ: מבקר מועצה אזורית מרחבים.

עינב פרץ: יהודה צהל רגב.

שלי יחימוביץ': הוא היה כאן בישיבה אבל לא דיבר.

קריאה: הוא כאן.

עינב פרץ: הוא כאן.

עינב פרץ: כן.

עינב פרץ: יש עוד נושא שצריך לדבר עליו וזה הנושא של פרסום הדוחות בתקופת הבחירות.

עינב פרץ: אנחנו גם מבקשים ממשרד הפנים לתת הנחיה כי לפי החוק היום ב-1 בנובמבר אמורים להתפרסם הדוחות שלנו, יום אחרי הבחירות נעשה בזה שימוש, מבקרים מצאו את עצמם נלחמים.

שלי יחימוביץ': את מבקשת שהם כן יפורסמו או לא יפורסמו?

שלי יחימוביץ': או שיהיו הנחיות ברורות.

עינב פרץ: שיהיו הנחיות ברורות.

עינב פרץ: אנחנו לא חלק מהמשחק הפוליטי.

עינב פרץ: אנחנו לא צריכים לשמש כלי לא לאופוזיציה ולא לקואליציה.

עינב פרץ: אנחנו באים לעשות את העבודה שלנו.

עינב פרץ: אני חושבת שהעבודה שלנו חשובה ברוב הרשויות.

עינב פרץ: אנחנו לא מבקרים רק את ראש העיר ואנחנו לא מחפשים.

עינב פרץ: אנחנו מבקרים את המערכת.

עינב פרץ: אנחנו באים לייעל, אנחנו רוצים שהעבודה תיעשה יותר טוב ושיהיו דברים נכונים יותר.

עינב פרץ: אנחנו לא באים לחפש אף אחד.

שלי יחימוביץ': תודה.

שלי יחימוביץ': אני גם רוצה לציין שמאז שנכנסת לתפקיד, יש פריצת דרך והתקדמות במעמדם של מבקרי הפנים ברשויות המקומיות.

שלי יחימוביץ': באמת.

שלי יחימוביץ': כל הכבוד.

שלי יחימוביץ': מבקש היועץ המשפטי שלנו להעיר.

תומר רוזנר: אני מתחבר לשאלתך האחרונה, מה אפשר לעשות.

תומר רוזנר: אני חושב שהמצב כפי שהוא כרגע לגבי מבקרי הפנים ברשויות המקומיות בכלל והדברים ששמענו הבוקר בפרט, לא יכול להימשך כך.

תומר רוזנר: משרד הפנים, שיש לו קשת רחבה של סמכויות, מתפיסה כוללת שלו, לאו דווקא לגבי מבקרי פנים, תופס את תפקידו כרגולטור לא מתערב והוא מותיר את ניהול הרשויות המקומיות כאוטונומיה כמעט מלאה.

תומר רוזנר: במקרה הזה אפשר וצריך לדרוש ממשרד הפנים פעולה אקטיבית הרבה יותר בדברים האלה.

תומר רוזנר: יתכן מאוד שגם יש מקום להצעות חוק נוספות בעניין, כמו למשל הצעת החוק שחשבנו עליה והיא להכניס את נושא ההתעמרות במבקרי הפנים לנושא של חיוב אישי.

תומר רוזנר: בפקודת העיריות יש הוראות שמאפשרות חיוב אישי של ראשי רשויות במצבים שהם מפירים את הכללים התקציביים או הכספיים של העירייה.

שלי יחימוביץ': רעיון טוב.

תומר רוזנר: אפשר לחשוב על תיקון שיאפשר הטלת חיוב אישי במצבים בהם יש התעמרות או התנכלות מהסוג הזה שאנחנו רואים כאן.

תומר רוזנר: אגב, אדם שיאמר לשוטר ברחוב מילים הרבה פחות חמורות ממה שנאמרו כאן, ייעצר מיד ויועמד לדין בתוך שבוע על ידי המשטרה.

שלי יחימוביץ': העלבת עובד ציבור.

תומר רוזנר: אני חושב שכפי שגברתי היושבת ראש אמרה הפרקליטות היא בהחלט צד נוסף לעניין הזה.

תומר רוזנר: צריך לדרוש מפרקליט המדינה לפרסם חוזר של מדיניות אכיפה כפי שהוא עושה לגבי עבירות אחרות שיש בהן חשיבות ציבורית, מה שנקרא הנחיית פרקליט מדינה שמבהירה גם למשטרה וגם לפרקליטים השונים איך להתייחס לעבירות מהסוג הזה כאשר אנחנו מדברים על אנשים שבעצם התפקיד שלהם הוא לשרת את הציבור ולמנוע מראש את השחיתויות שאולי אחר כך יעמידו לדין אנשי ציבור אחרים שיעברו עבירות.

תומר רוזנר: אם אפשר למנוע אותן מראש על ידי כך שנאפשר למבקרי הפנים למלא את תפקידם, יכול להיות שיש מקום לעשות גם את זה.

תומר רוזנר: דבר אחרון שהייתי חושב שכדאי לחשוב עליו הוא איזושהי פעולה משולבת של משרד הפנים ושל משרד המשפטים בהכנת חוזר מנכ"ל של משרד הפנים שבעצם ינחה את הרשויות המקומיות כיצד צריך להתייחס, מה מותר ומה אסור מבחינת היחס למבקרי פנים, מעבר למה שהחוק קובע כמובן בדברים שונים כמו למשל מתי, אם בכלל, אפשר להתערב בתנאי השכר שלהם, בתנאי ההשתלמויות שלהם, בדברים שקשורים למעמדם המקצועי.

תומר רוזנר: בשורה התחתונה אני אומר שבסופו של יום כל הצעדים האלה עשויים לעזור אבל הם לא תרופת פלא.

שלי יחימוביץ': נכון.

שלי יחימוביץ': יש ראשי עיר או ראשי רשות ישרים שמקבלים את הביקורת בצורה עניינית ועובדים בשיתוף פעולה עם מבקר הפנים ואני מכירה ראשי רשויות שאפילו מזמינים דוחות ממבקרי הפנים כדי לתקן דברים.

שלי יחימוביץ': יש כאלה שלעולם יהיו אלימים, כוחניים ולא יסכימו לקבל ביקורת.

תומר רוזנר: צריך לזכור מושכלת יסוד של ביקורת פנים.

תומר רוזנר: ביקורת פנים נתפסת, המקור שלה הוא בעצם כלי למנהל, כלי בידי המנהל לשפר את הארגון שלו.

עינב פרץ: כל עוד זה לא על המנהל.

שלי יחימוביץ': תודה.

שלי יחימוביץ': חברת הכנסת יוליה מלינובסקי.

יוליה מלינובסקי: תודה גברתי יושבת הראש.

יוליה מלינובסקי: את הקדמת אותי באמירתך.

יוליה מלינובסקי: אנחנו לא צריכים לשים את כל ראשי הרשויות ולומר שהם פושעים, שהם מושחתים ושהם נגד ביקורת כי זה לא יהיה נכון ולא הוגן.

יוליה מלינובסקי: יש ויש.

שלי יחימוביץ': נכון.

יוליה מלינובסקי: אני רואה בביקורת כלי לשיפור כי לפעמים כאשר המערכת מתנהלת בצורה מסוימת, יש נקודות שנעלמות לנו מהעיניים והביקורת באה, מסתכלת עליהן מהצד או מלמעלה, ועוזרת.

יוליה מלינובסקי: גם אני הייתי בשלטון המקומי, הייתי חברה בוועדת ביקורת בעיריית חולון, והרבה פעמים זה עזר.

יוליה מלינובסקי: כמובן היו עניינים שלא היו לשביעות רצונו של ראש העיר אבל הוא ידע לקבל את זה.

יוליה מלינובסקי: אם כן, לא הייתי שמה את כל ראשי הרשויות כארגון פשע מאורגן כי זה לא נכון.

שלי יחימוביץ': כן.

שלי יחימוביץ': שוב לציין את זה.

שלי יחימוביץ': חשוב לציין שברוב הרשויות זה לא קורה.

שלי יחימוביץ': אנחנו מדברים כאן על חלק ניכר אמנם אבל לא הרוב.

יוליה מלינובסקי: בדיוק.

יוליה מלינובסקי: מה שראינו בסרטון, זו שאלה אחרת ליועץ המשפטי והיא האם אנחנו כוועדת ביקורת של הכנסת יכולים להגיש תלונה למשטרה נגד ההתנהלות הפושעת הזאת כי אין מילה אחרת לומר.

יוליה מלינובסקי: לפעמים משטרת ישראל אוהבת לסגור תיקים כשהיא רוצה בכך.

שלי יחימוביץ': לדעתי התשובה היא לא.

שלי יחימוביץ': אנחנו לא יכולים להגיש תלונה על עבירות שמתבצעות.

שלי יחימוביץ': לחברי הכנסת – וחלק מחברי הכנסת לא יודעים – יש את היכולת ואת הסמכות לפנות למבקר המדינה ולבקש צו הגנה.

יוליה מלינובסקי: אני רוצה לפנות למשרד מבקר המדינה.

יוליה מלינובסקי: אני מצפה שאתם תהיו יותר יעילים.

יוליה מלינובסקי: באמת.

יוליה מלינובסקי: שאתם תתנו יותר מהר מענה לתלונות ולבקשות.

יוליה מלינובסקי: לפעמים לוקח יותר מדי זמן להוציא צווי הגנה לעובדים.

יוליה מלינובסקי: אני מכירה מקרה שבסופו של דבר בן אדם זכה לצו הגנה – אני לא אומר היכן זה - והוא אפילו לא מבקר אלא עוזר למבקר כי המבקר בחר להיטיב עם השלטון אבל הבחור הזה שהוא עוזר מבקר היה יותר אמיץ.

יוליה מלינובסקי: בסוף זה הגיע למצב שאתה מעשן יותר מדי, אתה שותה קולה יותר מדי.

יוליה מלינובסקי: אני לא צוחקת.

שלי יחימוביץ': זה תיאור קלאסי של שחיקה בעבודה.

שלי יחימוביץ': הלוואי שזאת תהיה הבעיה היחידה.

יוליה מלינובסקי: זה הגיע למצב שמורידים לו שעות נוספות כי שעות נוספות הן חלק מרכיב השכר הקבוע שלו.

יוליה מלינובסקי: מכירים את השיטות של העירייה.

סעיד אלחרומי: במיוחד כשזה גלובלי.

יוליה מלינובסקי: כן.

יוליה מלינובסקי: אני מצפה שאתם תהיו יותר אקטיביים.

יוליה מלינובסקי: כל עניין לגופו אבל אל תמשכו יותר מדי זמן.

יוליה מלינובסקי: כיף לשבת בירושלים במשרדים הטובים אבל אל תהפכו את זה.

עמיחי שי: אני מוחה על האמירה.

שלי יחימוביץ': בסדר.

יוליה מלינובסקי: אני אומרת את תחושתי.

עמיחי שי: יש הבדל בין תחושה לבין אמירה.

יוליה מלינובסקי: דבר אחרון.

יוליה מלינובסקי: משרד הפנים.

יוליה מלינובסקי: לא יכול להיות שאתם מוציאים צווי הגנה וזה לא מעודכן באופן רציף וסדיר במשרד הפנים שהוא כביכול לא בתמונה.

יוליה מלינובסקי: הוא חייב להיות בתמונה.

יוליה מלינובסקי: אתם חייבים למצוא נוהל עבודה משותף ולהציף את הבעיות מול משרד הפנים, משרד מבקר המדינה, משרד המשפטים, ארגון המבקרים הפנימיים.

יוליה מלינובסקי: לא יכול להיות שכל אחד פועל במגרש שלו ואין עבודה משותפת.

שלי יחימוביץ': תודה.

שלי יחימוביץ': אני רוצה לומר את החוויה האישית שלי, לפי הדוח של נציבת פניות הציבור במשרד מבקר המדינה.

שלי יחימוביץ': המבקר נענה לבקשתי ובארבע פעמים והוציא צווי הגנה.

שלי יחימוביץ': זאת לא חוויה שלי כיושבת ראש הוועדה לביקורת המדינה כי מאז שאני חברת כנסת אני מבקשת צווי הגנה לחושפי שחיתויות והטיפול של המבקר תמיד היה טוב, מופתי, מעמיק.

שלי יחימוביץ': דיברנו על כך שיכול להיות שהוא צריך להיות יותר אגרסיבי אבל מבחינת הפניות של המבקר והרצינות שהבקשות שלי כחברת כנסת התקבלו, אני ממש רוצה לשבח את המבקר בעניין הזה.

שלי יחימוביץ': אבל כל אחד ותפיסתו הסובייקטיבית.

תומר רוזנר: אני מתנצל שאני צריך לעזוב.

תומר רוזנר: כדי להדגים את האבסורד שבהתנהלות משרד הפנים בעניין.

תומר רוזנר: רשויות בהן ניתנו צווי הגנה או בהן נעשו פעולות ביקורת או פעולות בלתי תקינות, בד בבד באותו זמן זוכות לפרס ניהול תקין של משרד הפנים.

גלית וידרמן: אנחנו נשמח שתישאר ותשמע את התגובה שלנו בעניין.

תומר רוזנר: פרס שגם כרוך בפרס כספי.

תומר רוזנר: במקביל לאותם מצבים של צווי הגנה, לדעתי זה דבר שלא יכול להיות.

שלי יחימוביץ': תודה.

שלי יחימוביץ': משרד הפנים.

שלי יחימוביץ': גלית וידרמן.

שלי יחימוביץ': את מנהלת אגף בכיר לניהול ההון האנושי ברשויות המקומיות.

גלית וידרמן: לבקרת ההון האנושי ברשויות המקומיות.

שלי יחימוביץ': נכנסת לתפקיד לא מזמן.

שלי יחימוביץ': נכון?

גלית וידרמן: כן.

שלי יחימוביץ': זאת פעם ראשונה שאת מופיעה בוועדה בתפקיד הזה.

שלי יחימוביץ': אני מאחלת לך המון המון הצלחה ואנחנו נשמח מאוד לשתף פעולה ולקדם את הנושא.

שלי יחימוביץ': לפני שאת מתחילה לומר את דבריך, מה עמדת משרד הפנים ביחס להצעת החוק שלא תאפשר פתיחה בהליכים משפטיים נגד מבקרי פנים ועוד שומרי סף אלא באישור של היועץ המשפטי לממשלה או מי שהוסמך לכך?

גלית וידרמן: תודה.

גלית וידרמן: עמדתנו היא שאנחנו באופן עקרוני נשקול בחיוב את הצעת החוק הזאת.

גלית וידרמן: כפי שיושבת הראש יודעת, אנחנו רואים במבקרי הפנים גורם חשוב ברשות המקומית ובהחלט רוצים להגן עליהם בכל דרך אפשרית.

גלית וידרמן: אנחנו צריכים לבחון את הפרטים המדויקים של הצעת החוק.

גלית וידרמן: לא קיבלנו אותה לעיוננו אבל באופן עקרוני אנחנו בהחלט נשקול אותה בחיוב.

שלי יחימוביץ': עכשיו תתייחסי לדברים שנאמרו.

גלית וידרמן: חבל לי שהיועץ המשפטי של הוועדה עזב, אחרי שהוא אמר את הדברים.

שלי יחימוביץ': לא נורא.

שלי יחימוביץ': הדברים שלך נרשמים בפרוטוקול.

גלית וידרמן: משרד הפנים באמת רואה חשיבות גדולה גם בנושא של פעילות מבקרי הפנים ובכלל שומרי הסף ברשויות המקומיות.

גלית וידרמן: כמו שגברתי יושבת הראש יודעת, פעלנו בשיתוף פעולה הדוק עם הוועדה וגם עם איגוד מבקרי הפנים ברשויות המקומיות.

גלית וידרמן: רק במאי האחרון נוספו 83 תקנים של מבקרי פנים בעיריות, תוספת של 116 אחוזים של מבקרים וגם עלייה של 22 מיליון שקלים בתקציב.

גלית וידרמן: אנחנו חושבים שהעלייה הזאת בתקציב גם תביא לעצמאות יותר גדולה של המבקרים וגם ליכולת יותר גדולה שלהם להתמודד עם התנכלויות בפעילות שלהם ובעבודה השוטפת שלהם ברשויות.

גלית וידרמן: מה בעצם אנחנו עושים כדי להתמודד עם הפעילות ובעצם לתת להם יציבות ברשויות.

גלית וידרמן: אנחנו אחראים על החוזים האישיים, החוזים של בכירים מרמת מנהל מחלקה ומעלה, ובכל בקשה לעדכון שכר של כל מנהל מחלקה ברשות המקומית, אנחנו בודקים האם עודכן שכרו של מבקר הרשות המקומית ובמידה ולא עודכן שכרו של מבקר הרשות המקומית, אנחנו לא מעלים את שכרו של אף גורם אחר ברשות המקומית.

גלית וידרמן: אנחנו רואים בזה חשיבות ובעצם נותנים בעניין הזה אמירה לחוסן של מבקר הרשות המקומית.

גלית וידרמן: אנחנו מקפידים על כך בכלל הרשויות המקומיות ואנחנו בהחלט רואים מקומות בהם הרשות המקומית אומרת כאמירה שהיא לא מעוניינת להעלות את שכרו של המבקר, אבל משרד הפנים עומד מאחורי מבקר הרשות.

גלית וידרמן: חשוב לנו לתת את האמירה שאנחנו רוצים קודם כל בעדכון שכרו של מבקר הרשות המקומית כמי שאחראי על השקיפות ועל הביקורת ברשות.

גלית וידרמן: זה אחד הצעדים שאנחנו עושים.

גלית וידרמן: בנושא של הוצאת עבירות משמעתיות מתוך ההליך בתוך הרשות המקומית, אנחנו חושבים שיש בזה דבר נכון ואנחנו חושבים שצריך למצוא איזושהי פרוצדורה אחרת וצריך להוציא את זה אל מחוץ לרשות המקומית כי באמת אנחנו רואים ברשויות בהן זה קורה, לא רק בתקופת בחירות אלא באמת לכל אורך השנה, וצריך למצוא פרוצדורה מתאימה לעשות את זה.

גלית וידרמן: אנחנו נבחן ביחד עם הוועדה אופן נכון לעשות זאת.

גלית וידרמן: בקרוב אנחנו נוציא הנחיות בנוגע לתקופת בחירות, האם צריך להוציא והמועד מתאים שצריך להוציא דוח ביקורת כי בעצם דוחות הביקורת יוצאים ב-1 בנובמבר כאשר חמישה חודשים קודם לכן הם מוגשים למליאת המועצה.

גלית וידרמן: לכן אנחנו יודעים שבחלק מהרשויות נמנעו המבקרים להגיש למועצה כי הם חששו משימוש בדוחות הביקורת בתקופת הבחירות.

גלית וידרמן: בעניין הזה אנחנו נוציא הנחיות ברורות על מנת שתהיה אחידות בכל העיריות והרשויות המקומיות.

שלי יחימוביץ': תודה.

שלי יחימוביץ': בהצלחה.

יוליה מלינובסקי: אני רוצה לשאול אם הם מקבלים עדכון ממבקר המדינה.

שלי יחימוביץ': עכשיו תורו של חבר הכנסת עבד אל חכים חאג' יחיא.

גלית וידרמן: דבר אחרון גברתי היושבת ראש.

גלית וידרמן: אנחנו חושבים שצריך להיות בעניין הזה, בגלל שזה נושא כל כך חשוב, שיתוף פעולה מערכתי.

גלית וידרמן: משרד הפנים הוא אמנם עמד במוקד.

יוליה מלינובסקי: עד עכשיו זה לא היה?

גלית וידרמן: פחות.

גלית וידרמן: אנחנו חושבים שצריך להיות בעניין הזה שיתוף פעולה גם עם הפרקליטות וגם עם מבקר המדינה כדי שנוכל לטפל בזה ביעילות.

שלי יחימוביץ': בהחלט.

שלי יחימוביץ': אנחנו נתרום את תרומתנו.

עבד אל חכים חאג' יחיא: ברור לפי מה שאנחנו ראינו ומה שאנחנו מכירים שמבקר פנים צריך הגנה.

עבד אל חכים חאג' יחיא: אבל אנחנו צריכים לומר שהתפקיד שלכם הוא לא רק חשיפת שחיתויות אלא ללכת בכיוון של תיקון ליקויים בפנים.

שלי יחימוביץ': אף אחד לא חושב אחרת.

שלי יחימוביץ': רוב הדברים שהם חושפים, אלה לא שחיתויות אלא אי סדרים.

עבד אל חכים חאג' יחיא: רציתי להדגיש כי כל הנושא הזה, דנו על המקרים הקיצוניים ביותר וזה מה שעלה היום.

שלי יחימוביץ': נכון.

עבד אל חכים חאג' יחיא: המקרים הקיצוניים.

עבד אל חכים חאג' יחיא: לכן אני רוצה ללכת יותר למרכז ולמקד את הנושא הזה.

שלי יחימוביץ': נכון.

עבד אל חכים חאג' יחיא: המטרה היא לתקן ליקויים.

עבד אל חכים חאג' יחיא: מי שמבוקר, אלה גם המחלקות של הרשות המקומית ולא רק הרשות המקומית.

שלי יחימוביץ': נכון.

עבד אל חכים חאג' יחיא: ראש הרשות יכול להיעזר בדוח של המבקר כדי לתקן ליקויים ולהעביר גם אנשים, מנהלי מחלקות, שלא מתפקדים כמו שצריך.

עבד אל חכים חאג' יחיא: זה החלק אותו אנחנו צריכים לקחת בחשבון.

עבד אל חכים חאג' יחיא: המבקר הוא לא חלק, לא של הקואליציה ולא של האופוזיציה.

עבד אל חכים חאג' יחיא: הוא צריך להיות ניטרלי ולעשות את העבודה המקצועית ביותר.

עבד אל חכים חאג' יחיא: מי שממנה אותו היום, זה ראש הרשות.

עבד אל חכים חאג' יחיא: יש מכרז, הוא יכול לבחור בזה ולא באחר.

עבד אל חכים חאג' יחיא: כשזה מתהפך, הוא לא צריך להיות נאמן למי שהביא אותו ונגד מישהו אחר.

עבד אל חכים חאג' יחיא: לא להסתיר דברים על ראש הרשות שמינה אותו ולא להיות לוחמני כלפי מי שהיה באופוזיציה.

עבד אל חכים חאג' יחיא: לכן העבודה צריכה להיות מקצועית ואך ורק מקצועית.

עבד אל חכים חאג' יחיא: היום לא פשוט לפטר מבקר פנים כי צריכים להביא את זה למועצה, אחרי השימוע, ואם אני לא טועה צריך שני שלישים או שלושת-רבעי.

קריאה: שלושת-רבעי.

קריאה: אבל בינתיים אפשר להוציא לו את הנשמה.

עבד אל חכים חאג' יחיא: ברור.

עבד אל חכים חאג' יחיא: אני מגיע גם לזה.

עבד אל חכים חאג' יחיא: ראש רשות יכול לתת את ההוראות למנהלי המחלקות לא לשתף פעולה עם המבקר, לא לתת את החומר, לעכב את החומר, למשוך וכולי אבל יש לנו עוד דבר אחר וזאת הוועדה לביקורת בעירייה שהיא גם דנה בדוחות הביקורת.

עבד אל חכים חאג' יחיא: השאלה אם יש מקומות שלא מנפיקים את הדוחות או לפעמים הדוחות מאוד ציניים, ואני לא מגזים כשאני אומר ציניים.

עבד אל חכים חאג' יחיא: ראיתי דוחות של מבקרים.

עבד אל חכים חאג' יחיא: אני בא משם.

עבד אל חכים חאג' יחיא: אני הייתי מציע שני דברים חשובים.

עבד אל חכים חאג' יחיא: האחד, להוציא מידי ראש הרשות את המינוי של מבקר הפנים.

עבד אל חכים חאג' יחיא: לא הוא זה שימנה אותו והוא גם לא זה שיפטר אותו.

עבד אל חכים חאג' יחיא: לפנות למשרד הפנים או לגוף מסוים ולומר שזה החומר שלי, אני מבקש לפטר אותו ואז הנושא הזה מפסיק להיות פוליטי.

עבד אל חכים חאג' יחיא: אנחנו עכשיו אחרי בחירות ובדרך כלל משרד הפנים עורך כנסים לראשי הרשויות החדשים ומסביר להם מהי העבודה וכולי.

עבד אל חכים חאג' יחיא: אני חושב שהנושא של מבקרי פנים, התפקיד שלהם והעבודה שלהם צריכים להיות חלק מההדרכות שמקבלים ראשי רשויות.

שלי יחימוביץ': תודה רבה.

שלי יחימוביץ': הצטרפה אלינו עוד מבקרת פנים, עורכת הדין מונה מסאלחה, מבקרת המועצה המקומית דבוריה שגם היא ספגה התנכלויות של ראש הרשות בגלל דוחות הביקורת שלה.

מונא מסאלחה: שלום לכולם.

מונא מסאלחה: אני עורכת דין וכלכלנית במקצוע שלי.

מונא מסאלחה: אני כבר שנתיים וחצי עובדת כמבקרת פנים במועצה מקומית דבוריה.

מונא מסאלחה: אני מגיעה כל יום לעבודה שלי.

מונא מסאלחה: אני אוהבת את העבודה שלי, אני עושה את העבודה שלי במקצועיות ובנאמנות.

מונא מסאלחה: אני חושבת שכל מבקר פנים עובר לחצים אדירים בכל ימות השנה ובנוסף לכך בתקופת הבחירות.

מונא מסאלחה: שנת הבחירות כבר מאחורינו.

מונא מסאלחה: אני התלבטתי מאוד אם להגיע ולדבר על שנת הבחירות כי אחרי כל הקשיים שהיו באותה שנה, אמרתי שאני אפתח דף חדש ואני אנסה לשקם את היחסים עם המבוקרים שלי.

מונא מסאלחה: הלחצים וההתנכלויות הם לא רק מצד ראש המועצה.

שלי יחימוביץ': ראש המועצה שלך נבחר שוב?

מונא מסאלחה: כן.

שלי יחימוביץ': הוא נבחר לכהונה שנייה.

מונא מסאלחה: כן.

שלי יחימוביץ': אני ממש שמבקשת ממך שתרגישי חופשי לדבר כאן.

שלי יחימוביץ': הכול מתועד, יש פרוטוקול, נמצאים כאן כל הנציגים שאמורים לתת לך הגנה, את נמצאת כאן בוועדה וגם אני מתחייבת אישית שאם הוא ירדוף אותך בעקבות הדברים האלה, אני אתייצב לצדך ואלווה אותך.

עבד אל חכים חאג' יחיא: גם אנחנו מהרשימה המשותפת.

שלי יחימוביץ': אני יודעת שכבר עשית צעד משמעותי כשהגעת לכאן.

שלי יחימוביץ': פשוט תגידי את הדברים.

מונא מסאלחה: מבקר פנים רוצה ככל עובד אחר להגיע לעבודה, לסביבת עבודה תקינה, יחסים טובים.

מונא מסאלחה: כל מה שאנחנו מבקשים זה יחס הולם, רחוק מהעלבות, רחוק מהאשמות שווא למיניהן, דבר שאני חושבת שהוא טבעי.

שלי יחימוביץ': ספרי מה את עברת.

מונא מסאלחה: אני לא רוצה להתייחס בהרחבה.

מונא מסאלחה: אני אתייחס בצורה כללית.

מונא מסאלחה: בתקופת הבחירות היו לחצים.

שלי יחימוביץ': אני רק רוצה לומר שהיה הניסיון עכשיו להעמיד אותך לדין משמעתי בגלל שאמרת דברים במועצת העיר.

מונא מסאלחה: כן.

מונא מסאלחה: לפני כחודש ימים הייתה ישיבה, ב-24 בספטמבר, והיה דיון מאוד קשה שעסק בתיקון תקציב.

מונא מסאלחה: אני הערתי הערות מקצועיות – וזאת הזכות שלי על פי חוק לבקש הסברים מבעלי תפקידים במועצה – ועברתי העלבות.

מונא מסאלחה: כשעמדתי על הזכות שלי, אני לא התלוננתי למשטרה ולא העברתי את זה לשום גורם אחר, לא למשרד הפנים ולא למבקר המדינה, אלא הייתה לי בקשה והיא שזה יירשם בפרוטוקול של מליאת המועצה.

מונא מסאלחה: אז קיבלתי איום שאם אני אעמוד על הזכות שלי, יאשימו אותי בכך שאמרתי דברים, מילים גסות, וגם הביאו עדים.

מונא מסאלחה: אני באתי מעולם המשפט ואני יודעת שעדים תמיד אפשר למצוא.

מונא מסאלחה: לא קשה למצוא שניים שיגידו שהמבקרת עשתה כך ואמרה כך.

שלי יחימוביץ': במיוחד כאשר מולך עומד בן אדם עם כוח.

מונא מסאלחה: כן.

מונא מסאלחה: המבקר הבודד עומד מול השחקן הפוליטי החזק ביותר שנמצא בישוב.

מונא מסאלחה: יש לנו תחושת הפקר.

מונא מסאלחה: אם אתם מבקשים ממני כמבקרת שאני אעבוד בצורה מקצועית וכמו שצריך, אני צריכה גב.

מונא מסאלחה: במשך שנתיים וחצי אני לא קיבלתי את הזכויות שלי בעבודה כמו שצריך.

מונא מסאלחה: פניתי למשרד הפנים – ועינב ליוותה אותי ובאמת עינב היא בן אדם מאוד מדהים ובן אדם שמקשיב ומבין – ולא קיבלתי תשובה.

מונא מסאלחה: יש לי חוזה אישי עם משרד הפנים שאומר שאני אמורה לקבל אחזקת רכב.

שלי יחימוביץ': אני חוזרת אליך גלית.

שלי יחימוביץ': את יכולה להתייחס לזה?

גלית וידרמן: אני לא מכירה את הפרטים.

שלי יחימוביץ': את מוכנה לקחת על עצמך עכשיו את הפרויקט הזה וללוות את מונא?

גלית וידרמן: כן.

גלית וידרמן: בהחלט.

שלי יחימוביץ': ולענות לה לפחות כך שהיא מקבלת עזרה אחרי שנתיים וחצי?

גלית וידרמן: כן.

גלית וידרמן: יותר מזה.

גלית וידרמן: אני אבדוק את הפרטים ואני מתחייבת לחזור אליה עם כל הדברים.

שלי יחימוביץ': אני אעקוב אחרי זה.

מונא מסאלחה: חוזים אישיים חותמים עם המועצה וזה מועבר למשרד הפנים אבל אין אכיפה מצד משרד הפנים.

מונא מסאלחה: גם הנחיות למיניהן, אין אכיפה.

מונא מסאלחה: פונים למשרד הפנים.

מונא מסאלחה: אני לא אמורה לנהל את החיים המקצועיים שלי ואת העבודה שלי דרך בית משפט.

שלי יחימוביץ': נכון.

יוליה מלינובסקי: את בחוזה אישי ואת לא מקבלת מה שמגיע לך.

מונא מסאלחה: בחוזה אישי יש לי זכויות, יש לי אחזקת רכב, אני שולחת מכתבים וכל המכתבים הולכים לפח אשפה.

מונא מסאלחה: אני שולחת מכתבים לגבי אישור השתלמויות שלי, הם הולכים לפח אשפה.

מונא מסאלחה: אני עכשיו לומדת לתואר שני, סיימתי שנה ראשונה בהצטיינות, אני הגשתי בקשה למימון לימודים אקדמיים אבל הוועדה לא התכנסה.

שלי יחימוביץ': ברור שאת לא תקבלי דברים כאלה כעושה צרות.

מונא מסאלחה: שלפחות יתכנסו ויאמרו לי לא.

מונא מסאלחה: אבל בכלל לא התכנסו.

מונא מסאלחה: כל מה שקשור להנחיות שלא קיבלתי בכתב אבל מבקר פנים צריך לקבל 90 אחוזים לפי חוזה בכירים, אישרו לשני הבכירים האחרים ולי לא אישרו.

מונא מסאלחה: משרד הפנים אמר שהוא לא מאשר לשניים עד שיאשרו למבקר הפנים.

מונא מסאלחה: זה יצר עוינות כלפיי.

מונא מסאלחה: אני לא רוצה לפגוע בעובדים אחרים במועצה.

מונא מסאלחה: מגיע להם שהם יקבלו 90 אחוזים בלי תלות בזכות שלי שאני גם אקבל אותם אוטומטית.

מונא מסאלחה: כל זמן שיש תלות בין השכר של המבקר ותנאי העבודה שלו בראש הרשות ובחברי המועצה, וחברי המועצה הם לא פחות מראש הרשות, אתם מצניחים שיקולים פוליטיים להחלטה בכל מה שקשור במבקר הפנים.

מונא מסאלחה: אי אפשר להתעלם מזה.

שלי יחימוביץ': תודה רבה.

שלי יחימוביץ': חברת הכנסת יעל כהן-פארן.

יעל כהן-פארן: תודה רבה.

יעל כהן-פארן: ישירות בהמשך לדבריה האחרונים של מונא – הייתי מקווה שהנסיבות היו שונות ולא היית צריכה להגיע לכאן – אני חושבת שהבעיה היא באמת במבנה של הכפיפות וההעסקה על ידי מי שבסופו של דבר הוא המבוקר הראשי שלו, ראש העיר.

יעל כהן-פארן: המקומות שאנחנו רואים את ההתנגשויות הם מקומות בהם ראש העיר כנראה מצא את עצמו במבוכה והמבקר מצא דברים שונים כאלה ואחרים אבל אולי יש עוד מקומות שאנחנו אפילו לא יודעים כי מבקר חושש או לא מוצא דברים מאוד חד משמעיים ולכן הוא מעגל פינות.

יעל כהן-פארן: כל עוד המבנה הוא שזה המעסיק והוא חושש למקומו, עדיין הוא תלוי מאוד בכל המערכת של המועצה וראש המועצה.

יעל כהן-פארן: יש לי הצעת חוק ואני שוחחתי אתך עליה.

יעל כהן-פארן: הגשתי אותה אבל עדיין לא הבאתי אותה לוועדת שרים.

יעל כהן-פארן: הצעת החוק בעצם משנה – גם ישבתי עליה עם התנועה לאיכות השלטון, עם תומר שנמצא כאן – את המבנה והשאלה היא האם משרד המבקר מוכן לקחת דבר כזה על עצמו, להיות מי שמעסיק בפועל את המבקרים.

שלי יחימוביץ': המבקר מתנגד לזה באופן עקבי.

יעל כהן-פארן: זאת שאלה.

יעל כהן-פארן: השאלה היא אולי למצוא דרך אחרת.

שלי יחימוביץ': גם יש לו סיבות הגיוניות להתנגדות.

יעל כהן-פארן: בסדר.

יעל כהן-פארן: אני רק אומר שבמציאת מערך כזה של מבקרי פנים גם אפשר להזיז מרשות לרשות, אם מתנכלים למבקר.

יעל כהן-פארן: אותו אדם לא יעזוב את מקום העבודה שלו כי זה מקום עבודתו.

יעל כהן-פארן: השאלה היא האם יש מצב להעביר אותו לרשות אחרת.

יעל כהן-פארן: בקיצור, איזושהי חשיבה מערכתית אחרת שצריכה להיות כאן כדי להביא לתפקיד כל כך חשוב שהוא בסופו של דבר שומר סף ושומר על הציבור מפני, לצערנו, הרבה מאוד מצבים לא טובים ומושחתים.

יעל כהן-פארן: תודה.

שלי יחימוביץ': תודה.

שלי יחימוביץ': משרד המשפטים, ייעוץ וחקיקה, אורי שלומאי.

אורי שלומאי: הנושא הוא יותר לפתחה של הפרקליטות.

שלי יחימוביץ': אתה צודק במאה אחוזים ואני הערתי את ההערה הזאת.

שלי יחימוביץ': אתה יכול גם להעביר להם את מה שאמרתי כאן והם גם יקבלו ממני מכתב חריף.

אורי שלומאי: העברתי.

שלי יחימוביץ': אני שוב אומרת שאני פשוט אזמן בצו הבאה את פרקליט המדינה.

שלי יחימוביץ': מאוד פשוט.

שלי יחימוביץ': לא ביקשתי את פרקליט המדינה אלא ביקשתי את מי שעוסק בזה בפרקליטות.

אורי שלומאי: העברתי את הדברים ממש כלשונם.

אורי שלומאי: לא נותר לי אלא לדבר על הצעת החוק שאני לא מכיר אותה ואני אשמח לקבל אותה כדי שנבחן אותה.

אורי שלומאי: בינתיים אני לא רוצה להביע כאן את העמדה.

אורי שלומאי: נקבל את הצעת החוק מיד אחרי הדיון ונעבור עליה.

שלי יחימוביץ': בכל זאת, עמדה עקרונית על כך שראש רשות יכול לפתוח בהליכים משמעתיים חופשי נגד מבקר פנים שהדוח שלו לא מוצא חן בעיניו?

שלי יחימוביץ': ברור שזה חייב פתרון.

אורי שלומאי: ברור שזה חייב פתרון.

אורי שלומאי: ברור שהמצב הוא לא תקין וצריך לפתור אותו.

אורי שלומאי: יכול להיות שבאמת הצעת החוק יכולה לפתור את זה.

אורי שלומאי: אנחנו בהחלט נשמח לקבל את הצעת החוק ונבחן את הדברים.

שלי יחימוביץ': בסדר גמור.

שלי יחימוביץ': תודה.

יוליה מלינובסקי: המבקרים במשרדי הממשלה הם באותה סיטואציה או שהם יותר מוגנים?

עמיחי שי: כאן הייחודיות שמדברים רק על מבקרי השלטון המקומי.

שלי יחימוביץ': כרגע הישיבה היא על מה קורה בעקבות הבחירות המוניציפאליות.

שלי יחימוביץ': למבקרים במשרדי הממשלה יש צרות משלהם אבל זה לא הנושא.

שלי יחימוביץ': אנחנו מתכנסים לספר חוויות של מבקרי הפנים מהבחירות.

שלי יחימוביץ': חבר הכנסת מיקי רוזנטל, בבקשה.

מיקי רוזנטל: תודה רבה לך גברתי היושבת ראש.

מיקי רוזנטל: אני מלווה את הנושא הרבה זמן והוא לא נולד רק מהבחירות האחרונות.

מיקי רוזנטל: ידוע ויש כמה מקרים מאוד מאוד מפורסמים כמו של מבקר הפנים בעיריית נצרת עילית שזכה לתואר של חושף שחיתויות והתנכלו לו והמשיכו להתנכל לו וכולי.

מיקי רוזנטל: אני לא אפרט את כל המקרים.

מיקי רוזנטל: הצעות החוק השונות, בין היתר כדי להכפיף את זה למבקר המדינה עם הבעיות אבל יש בעיות ויש התנגדות, אני לא יודע מתי תעבור הצעת חוק אבל יש דבר אחד או שניים שאפשר לעשות מיד וחשוב לעשות מיד.

מיקי רוזנטל: משרד הפנים ישנס מותניים ובכל מקרה כזה לא יעלים את מבקר הפנים או יתעלם מהטענות – ובכל המקרים היו טענות גם למשרד הפנים שכאשר הגיעו לפתחו של משרד הפנים, לא נעשה דבר כדי להגן על האנשים הללו.

מיקי רוזנטל: יכול להיות שלמשרד אין מנגנון לברר מי צודק בוויכוח וכולי, אבל לא יכול להיות מצב שבו אדם ממלא את חובתו המקצועית והוא נתון לאיומים, לסחיטה, לכל הדברים כפי ששמענו כאן ממונא.

מיקי רוזנטל: אני אומר לכם שאלה לא הדברים הכי גרועים ששמעתי שעוברים מבקרי פנים.

מיקי רוזנטל: לכן עד שיחוקק חוק אם יחוקק חוק, יש שני דברים שחייבים לטעמי לעשות.

מיקי רוזנטל: האחד, שמשרד הפנים ייקח את הנושא הזה כנושא מוביל.

מיקי רוזנטל: לא יכול להיות שמתלוננת כאן מישהי ואתם שומעים על כך כאן פעם ראשונה.

מיקי רוזנטל: זה מצב אבסורדי.

שלי יחימוביץ': היא התלוננה לפני שנתיים וחצי.

מיקי רוזנטל: זה מצב שבדיוק מסביר את העניין.

מיקי רוזנטל: אם משרד הפנים לא מכיר את המקרה, זה בדיוק העניין.

מיקי רוזנטל: אז אפשר להמשיך להתעלל בה.

מיקי רוזנטל: דבר שני הוא לפתחכם, משרד מבקר המדינה או מבקר המדינה.

מיקי רוזנטל: האנשים האלה לא כפופים אליכם מינהלית אבל הם כן כפופים אליכם מהותית ומקצועית.

מיקי רוזנטל: בא מבקר ואומר שראש העיר מתנכל לו בגלל ביקורת, הוא צריך לזכות לתעדוף שלא ייאמן.

מיקי רוזנטל: זאת אומרת, אין מצב שאדם כזה שהוא מבקר פנים ומתלונן על כך שמתעללים בו בעקבות עבודתו, שהוא לא זוכה לתעדוף.

מיקי רוזנטל: תעדוף, אני אומר לך שהוא שלושה דברים, ואני יודע מה אתה עומד לומר לי ולכן אני כבר אומר את הסעיפים.

מיקי רוזנטל: האחד, המהירות של הטיפול בעניינו.

מיקי רוזנטל: לא יכול להיות שמבקר פנים יתלונן וגם אצלכם זה ישכב כמה חודשים או יותר מכך.

מיקי רוזנטל: שנית, שיצא נוסח חד משמעי אחרי בדיקה לראש העיר.

מיקי רוזנטל: גם זה לא קורה.

מיקי רוזנטל: לראש הרשות.

מיקי רוזנטל: האמן לי, אני אעביר לך את הרשימה של האנשים שהתלוננו ומה אתם עשיתם.

שלי יחימוביץ': אנחנו צריכים לסיים.

שלי יחימוביץ': משפט סיום.

מיקי רוזנטל: סיימתי.

יוליה מלינובסקי: לא רק מבקרים אלא גם הצוות שלהם.

יוליה מלינובסקי: יש עובדים.

מיקי רוזנטל: כל שומרי הסף.

מיקי רוזנטל: גם היועץ המשפטי.

שלי יחימוביץ': דיברנו גם על מהנדס העיר, גם על היועץ המשפטי, גם על מבקר הפנים.

שלי יחימוביץ': אנחנו לפני סיום.

שלי יחימוביץ': עמיחי וויינברגר, היועץ המשפטי של איגוד המבקרים.

עמיחי וויינברגר: אם אני אסכם את הדברים כאן ואדבר על הפיל בחדר שלא מדברים עליו, בראי הקדמה והמודרנה בעצם איבדו את הבושה.

עמיחי וויינברגר: כשאיבדו את הבושה, ישפוט הציבור כבר הפך להיות לא רלוונטי.

עמיחי וויינברגר: כשזה כך, כשאין שיניים לדוח המבקר, כל מה שהם עושים, אין לו ערך.

עמיחי וויינברגר: כשאין שיניים לדוח המבקר וכשהוא נשכח אחרי שמדפיסים אותו, זה מייאש את המבקרים ואין לזה ערך.

עמיחי וויינברגר: כשזה מייאש את המבקרים, כך נגלגל את כל התהליך הזה, אין שיניים לדוח, אין שיניים לתהליך של טיוב הליקויים, אין שיניים אם המבקר נפגע או לא נפגע, אין שיניים במצב שבו יש התעמרות או הדין המשמעתי הופר כלפיו, אין דין משמעתי כלפי פגיעה בו, אין מצב שבו יש דין משמעתי כאשר מסרבים לבקשות שלו.

עמיחי וויינברגר: כל הדברים האלה מתחברים לנקודה אחת: אין שיניים למבקר היום, אין שיניים לדוחות שלו, אין שיניים לפגיעות בו וכאשר אוספים את הכול למסגרת אחת, מבינים שבעצם העבודה עצמה תתחבר ותשתנה.

עמיחי וויינברגר: איפה אפשר לשנות?

עמיחי וויינברגר: לתת את השיניים.

עמיחי וויינברגר: להכניס בתוך השינוי החקיקתי גם את החלק שאם סובר המבקר שיש כאן הפרה של הדין, הפרה חמורה, משרד הפנים ואולי מבקר המדינה יידרש לדוח המבקר.

עמיחי וויינברגר: אם סבר המבקר שיש כאן אי שיתוף פעולה על ידי עובדים, יידרש לזה משרד הפנים ומבקר המדינה.

שלי יחימוביץ': תודה.

שלי יחימוביץ': הדברים האלה נאמרו.

שלי יחימוביץ': התנועה לאיכות השלטון.

תומר נאור: אני לא אחזור על דברים שנאמרו.

תומר נאור: אני רק אומר שני דברים.

תומר נאור: קודם כל, הבחירות עדיין מתנהלות.

תומר נאור: יש עדיין 40 ומשהו רשויות שהולכות לבחירות.

קריאה: 55.

תומר נאור: תודה.

תומר נאור: אומרים לי 55 רשויות.

תומר נאור: מהזווית שלנו הבחירות האחרונות היו בחירות מאוד מלוכלכות.

תומר נאור: קיבלנו המון תלונות וגם פנינו כמה פעמים לוועדת הבחירות והגשנו עתירות.

תומר נאור: משהו שתמיד שמנו לב אליו הוא שבכל פעם שראש רשות מכהן שמתמודד ומתנהל בצורה שפוגעת בטוהר הבחירות, תמיד יש איזשהו שומר סף שנדרס בדרך.

תומר נאור: בדרך כלל זה היועץ המשפטי ועכשיו נכנס תפקידו של מבקר הרשות.

שלי יחימוביץ': לא נכנס.

שלי יחימוביץ': זה היה מאז ומעולם.

שלי יחימוביץ': אנחנו מלווים את זה כבר הרבה זמן.

שלי יחימוביץ': הם קורבנות מועדים.

תומר נאור: זה נכון.

תומר נאור: זה פשוט מדהים.

שלי יחימוביץ': זה שהתנועה לאיכות השלטון נכנסה לזה עכשיו, אנחנו מברכים אותה.

שלי יחימוביץ': זה לא התחיל ברגע שאתם נכנסתם.

תומר נאור: חלילה.

תומר נאור: כבר 30 שנים אנחנו שם.

תומר נאור: דרך אגב, יושבים כאן שני אבירים.

תומר נאור: חשוב לציין ולברך גם את אילנית.

מכלוף מיקי זוהר: מי מעניק את התואר אביר השלטון?

מכלוף מיקי זוהר: הוא?

תומר נאור: ועדה חיצונית שמתכנסת.

מכלוף מיקי זוהר: היו כמה ימניים שקיבלו?

מיקי רוזנטל: אל תתעניין בזה.

מיקי רוזנטל: אין סכנה כזאת.

שלי יחימוביץ': הוא מגיש מועמדות.

מכלוף מיקי זוהר: אף פעם לא מעניקים לימניים.

מכלוף מיקי זוהר: למה?

מיקי רוזנטל: לא נכון.

מיקי רוזנטל: זה שקר.

תומר נאור: אריה אלדד יושב בוועדה.

יוליה מלינובסקי: זה לא קשור לשמאל ולימין.

יוליה מלינובסקי: אתה רוצה להגיד שרק השמאל מאושר?

מכלוף מיקי זוהר: כן.

שלי יחימוביץ': כן, יוליה שמאלנית.

מכלוף מיקי זוהר: אבל היא גם לא קיבלה אביר השלטון.

מכלוף מיקי זוהר: אם היא ימנית, היא לא תקבל.

יוליה מלינובסקי: זה לא קשור.

מכלוף מיקי זוהר: סיכוייה פוחתים משמעותית.

יוליה מלינובסקי: שחיתות יש גם בשמאל וגם בימין.

מכלוף מיקי זוהר: נכון מאוד.

מכלוף מיקי זוהר: רק השמאלנים מקבלים אביר השלטון.

שלי יחימוביץ': לא מעניין אותי אביר השלטון.

שלי יחימוביץ': מה אתם רוצים ממני?

שלי יחימוביץ': זאת עמותה, היא מחלקת למי שהיא רוצה.

מיקי רוזנטל: תקים עמותה ותחלק לך פרסים.

מיקי רוזנטל: מה הבעיה?

מכלוף מיקי זוהר: עכשיו נעבור למי מתקצב את העמותה הזאת.

שלי יחימוביץ': לא.

שלי יחימוביץ': זה לא הנושא.

מכלוף מיקי זוהר: בואו נדבר מהיכן הכסף שלהם מגיע.

מכלוף מיקי זוהר: הוא מגיע ממקום מסוים.

שלי יחימוביץ': חבר הכנסת מיקי זוהר, אני רוצה לתת לך לדבר עכשיו.

שלי יחימוביץ': אתה לא מאפשר לי לתת לך זכות דיבור.

שלי יחימוביץ': בבקשה.

תומר נאור: חבל לי שעמותה שקיימת 30 שנים, רק בשנים האחרונות נזכרים לנסות לצבוע אותה בצבעים כאלו ואני אומר.

שלי יחימוביץ': אתם לא לבד.

שלי יחימוביץ': זה בסדר.

שלי יחימוביץ': משפט אחרון.

תומר נאור: כן.

תומר נאור: משפט אחרון.

תומר נאור: אני כן רוצה להתחבר לדברים שאמר היועץ המשפטי.

תומר נאור: המפתח הוא משרד הפנים ועל אחת כמה וכמה הנושא של חיוב אישי אבל יש אבל אחד גדול וכאן אני אומר את זה ברשותך יושבת ראש הוועדה ואולי שווה להיכנס לזה.

תומר נאור: הוועדה לחיוב אישי כשלעצמה, דרושה ביקורת גם של הוועדה.

שלי יחימוביץ': זה לא הנושא עכשיו.

תומר נאור: אבל אם אנחנו הולכים לכיוון הזה של הטלת חיוב אישי, לא סתם.

שלי יחימוביץ': לא הלכנו לכיוון הזה.

שלי יחימוביץ': זה נזרק לאוויר.

שלי יחימוביץ': אני לא בטוחה שאני בעד.

שלי יחימוביץ': אני רוצה לומר משהו עקרוני.

שלי יחימוביץ': חיוב אישי על ראשי רשויות מקומיות כשלא מחייבים חיוב אישי שרים בממשלה, לא מקובל.

שלי יחימוביץ': אני לא אוהבת את זה.

מיקי רוזנטל: אני מסכים.

שלי יחימוביץ': אין צורך להתייחס לזה כי זה סתם הופרך כרעיון.

שלי יחימוביץ': לא אמרתי שאני מתלהבת מזה.

שלי יחימוביץ': מיקי זוהר, בבקשה.

מכלוף מיקי זוהר: תודה רבה.

מכלוף מיקי זוהר: יושב כאן לצדי ראש העיר החדש של טבריה רון קובי.

מכלוף מיקי זוהר: אני מאחל לך בהצלחה ידידי למרות שמה שהרבה לא רצו כל כך שתיבחר, חלק יושבים כאן סביב השולחן, אבל עדיין אני מאחל לך הצלחה.

מכלוף מיקי זוהר: גם אין ספק שתצליח.

שלי יחימוביץ': על מה אתה מדבר?

מכלוף מיקי זוהר: תכף אני אספר לך.

שלי יחימוביץ': מי לא רצה?

שלי יחימוביץ': מה אתה רוצה מאתנו?

שלי יחימוביץ': יושבים כאן חברי כנסת, עד אתמול לא הכירו אותו.

מכלוף מיקי זוהר: את יודעת שאני לא מסתיר מידע ואומר את כל מה שאני חושב.

שלי יחימוביץ': בבקשה, אבל אל תאשים כאן.

שלי יחימוביץ': אני מבקשת.

שלי יחימוביץ': כאילו יושבים כאן סביב השולחן חורשי מזימות.

מכלוף מיקי זוהר: אני מדבר עכשיו בעובדות.

יוליה מלינובסקי: כולנו ראינו איך הוא מתבטא.

יוליה מלינובסקי: עזוב.

יוליה מלינובסקי: כבר הספקנו להתרשם.

מכלוף מיקי זוהר: תודה רבה על העזרה.

מכלוף מיקי זוהר: מעריכים את העזרה אבל אני לא זקוק לה.

יוליה מלינובסקי: לא ביקשתי ממך אישור.

מכלוף מיקי זוהר: אני יודע להסתדר לבד.

יוליה מלינובסקי: די.

שלי יחימוביץ': מיקי, זמן הדיבור שלך.

שלי יחימוביץ': בבקשה.

מכלוף מיקי זוהר: יש כאן מבקר פנים של עיר מסוימת, מבקר עירייה של עיר מסוימת, של העיר טבריה, כל שנות הביקורת שלו היו מאוד מאוד נחמדות כלפי ראש הרשות שם יוסי בן דוד.

מכלוף מיקי זוהר: ביקורת מאוד מאוד נחמדה.

מכלוף מיקי זוהר: כאשר הגיעו הבחירות והיה מישהו שהעז להגיש מועמדות נגד יוסי בן דוד, הוא יושב כאן לצדי, הוא הפך להיות קורבן של מבקר עירייה לפני שהוא נהיה ראש עיר, עוד כשהוא רק מועמד.

מכלוף מיקי זוהר: אם תסבירו לי בצורה הכי ברורה שמבחינה אתית רשאי מבקר עירייה שצריך לבקר את העירייה לבקר מועמד לראשות העיר, בזמן שתפקידו לבקר את ראש העיר בעצמו, וראש העיר צריך להיות מן הסתם בסיטואציה אובייקטיבית - - -

שלי יחימוביץ': מיקי, למה אתה צועק?

שלי יחימוביץ': אתה חושב שזה עושה אותך צודק יותר?

מכלוף מיקי זוהר: לא.

מכלוף מיקי זוהר: אני פשוט בן אדם כזה.

שלי יחימוביץ': אפשר לנהל את הדיון הזה בניחותא.

מכלוף מיקי זוהר: יש לי אנרגיות.

מכלוף מיקי זוהר: תצטרכי להתמודד אתן.

מכלוף מיקי זוהר: הכול בסדר.

מכלוף מיקי זוהר: את הרגועה ואני לא.

מכלוף מיקי זוהר: אם מישהו יוכל לשכנע אותי שמדובר כאן בפעולה אתית, מוסרית, חוקית, אני כמובן אצטרך לאכול את הכובע אבל הדבר כאן מאוד מאוד ברור.

מכלוף מיקי זוהר: מגמה של מבקר פנים, מבקר עירייה, לפגוע במועמדות של מועמד מסוים, לפגוע בהליך דמוקרטי בסיסי במדינת ישראל בזמן שתפקידו בכלל לבקר את ראש העיר המכהן ואת עבודת ראש העיר ואת עבודת משרדי העירייה ולא מועמדים לראשות עיר.

מכלוף מיקי זוהר: ולכן לבוא ולומר שמדובר כאן – הבנתי שהוא גם מיוזמי הדיון או שהוא פנה אליך בעניין הזה.

שלי יחימוביץ': לא.

שלי יחימוביץ': יוזמה שלי.

שלי יחימוביץ': אל תיקח ממני את היוזמות שלי.

מכלוף מיקי זוהר: מתי נקבע הדיון?

שלי יחימוביץ': מה זה משנה?

שלי יחימוביץ': מה, אתה חוקר אותי?

שלי יחימוביץ': לא פנה אלי.

שלי יחימוביץ': ביוזמתי.

מכלוף מיקי זוהר: אפשר לשאול מתי נקבע הדיון?

קריאה: ביום רביעי בערב.

שלי יחימוביץ': ביום רביעי בערב.

שלי יחימוביץ': ביוזמתי.

שלי יחימוביץ': רעיון שלי.

שלי יחימוביץ': אף אחד לא פנה אלי.

שלי יחימוביץ': אתה מבקר אותי עכשיו למה אני עושה ישיבת ועדה?

שלי יחימוביץ': איזה מזימות ונכלולים הובילו אותי לקיים אותה?

מכלוף מיקי זוהר: תאמיני או לא, אבל גם את חשופה לביקורת ולשאלות שאת צריכה גם לפעמים לענות עליהן.

מכלוף מיקי זוהר: את יושבת ראש ועדה ואני חבר ועדה.

מכלוף מיקי זוהר: לגיטימי שאני אשאל.

שלי יחימוביץ': קודם כל, אמרת דבר לא נכון, זה שהוא פנה אלי.

שלי יחימוביץ': אני התחננתי לפניו שיבוא וביקשתי ממבקרי פנים, עברתי מבקר פנים-מבקר פנים, אני ומנהלת הוועדה והעוזר שלי כי הם לא רצו לבוא כי הם פוחדים.

מכלוף מיקי זוהר: אני אומר לך משהו.

מכלוף מיקי זוהר: אני הייתי חבר מועצה וסגן ראש עיר ויושב ראש ועדת הביקורת בעיריית קריית גת.

מכלוף מיקי זוהר: כיהנתי כמה שנים בתפקיד הזה ועבדתי מול מבקר עירייה באופן ישיר.

מכלוף מיקי זוהר: הוא מוגן.

מכלוף מיקי זוהר: אי אפשר לפטר אותו.

מכלוף מיקי זוהר: אי אפשר להזיז אותו מתפקידו.

שלי יחימוביץ': אתה לא השתתפת בישיבה.

שלי יחימוביץ': אנחנו יושבים כאן שעתיים.

שלי יחימוביץ': מבקרי פנים מדברים.

שלי יחימוביץ': הרשויות מדברות.

שלי יחימוביץ': כולם מדברים על הפרצות בהגנה על המבקרים.

שלי יחימוביץ': אתה מתחיל מהתחלה.

שלי יחימוביץ': לא הקשבת לדיון ואתה לא יודע מה היה.

מכלוף מיקי זוהר: בשונה מהרבה שיושבים כאן, לפחות נבחרים, אני ישבתי בעירייה וראיתי את זה.

יוליה מלינובסקי: גם אני ישבתי בעירייה.

מכלוף מיקי זוהר: אני יודע מה המצב של מבקרי הפנים.

יוליה מלינובסקי: אנחנו יודעים בדיוק איך זה מתנהל.

שלי יחימוביץ': בבקשה לסיים.

יוליה מלינובסקי: אתה לא יכול להיות יושב ראש ועדת ביקורת אם היית סגן ראש העיר.

מכלוף מיקי זוהר: בקדנציה הראשונה שלי הייתי באופוזיציה.

שלי יחימוביץ': יש לך שני משפטים לסיום ואני מפסיקה אותך.

שלי יחימוביץ': אנחנו צריכים לסיים.

מכלוף מיקי זוהר: בשורה התחתונה, לעניות דעתי כל היפות נפש הזאת שמוצגת כאן סביב השולחן בראשותך יחד עם כמה חברים, איכות השלטון ותנועת השלטון וכל אבירי השלטון, מדינת ישראל היא מדינה שמתנהלת בצורה טובה וראשי הרשויות מתנהלים בצורה טובה.

מכלוף מיקי זוהר: תמיד יש מה לתקן.

שלי יחימוביץ': אף אחד לא טען אחרת.

שלי יחימוביץ': לא היית כאן ולא שמעת מה נאמר.

שלי יחימוביץ': הגנו על ראשי הרשויות.

שלי יחימוביץ': אני לא מוכנה.

שלי יחימוביץ': אתה בא.

שלי יחימוביץ': יש כאן ישיבה של שעתיים.

שלי יחימוביץ': הגנו על ראשי הערים ואמרנו שרובם ישרים.

שלי יחימוביץ': אתה נכנס ועונה על דברים שלא נאמרו כאן.

מכלוף מיקי זוהר: אני בכל זאת אומר את זה.

שלי יחימוביץ': בסדר.

שלי יחימוביץ': תסיים.

שלי יחימוביץ': משפט אחרון.

מכלוף מיקי זוהר: לכן אני רוצה לומר לכם חברים, גם כשאתם עושים דיון ומביאים לכאן נציגים, אנא מכם, בררו היטב האם הנציגים האלה אובייקטיביים, האם הם נקיי כפיים והאם לא דבק בהם רבב.

מכלוף מיקי זוהר: מהרגע שיש דבר כזה, אז ראשית, אולי הם לא צריכים להיות בתפקיד הזה של מבקר פנים, ושנית, שלא יבואו וינסו מה שנקרא להתייפייף על גב של נבחרים שאפילו לא נתנו להם יום אחד של חסד בתפקיד.

מכלוף מיקי זוהר: יום אחד של חסד.

מכלוף מיקי זוהר: בעיני זאת פשוט בושה.

שלי יחימוביץ': תודה רבה.

שלי יחימוביץ': אני רוצה להשיב.

שלי יחימוביץ': אני אתן לך, בני, לענות.

מכלוף מיקי זוהר: אני אשמח שידבר גם ראש העיר.

שלי יחימוביץ': אני רוצה להשיב לך.

שלי יחימוביץ': ועדת ביקורת המדינה מלווה לאורך הזמן את מבקרי הפנים כי אני חושבת שזה התפקיד שלה והתפקיד שלנו גם להגן על שומרי הסף.

שלי יחימוביץ': אנחנו גם העברנו לאחרונה יחד עם משרד הפנים, בשיתוף עם משרד הפנים, תקנות מאוד טובות שמוסיפות תקציב ותקנים למעמד המבקר כדי שהמבוקרים לא יוכלו להתעמר בהם ולהחליש אותם באמצעות קיצוץ תקציבים.

שלי יחימוביץ': העברנו תקנות של תקציבי מינימום, כאמור, בשיתוף פעולה מלא עם שר הפנים.

שלי יחימוביץ': בני אליהו, במסגרת הישיבות המתמשכות כאן, לא רק אצלי אלא גם בישיבות קודמות, יש לנו רזומה מאוד ארוך ומפואר שלו, שבו, בניגוד לדברים שאמרת, הוא חווה רדיפות קשות מאוד מראש עיר קודם זוהר עובד שהגיש עליו 200 תלונות משמעתיות.

שלי יחימוביץ': הוא עמד מולו בראש זקוף ובאומץ לב.

שלי יחימוביץ': שום תלונה מהתלונות המשמעתיות שהוגשו נגדו בתקופה הזאת לא הוכחה כנכונה והוא יצא כמובן נקי לחלוטין כי רדפו אותו בגלל הדוחות שלו.

שלי יחימוביץ': הייתה לו תקופת נורמליות יחסית, אם כי הוא לא הפסיק לפרסם דוחות, עם ראש העיר הקודם יוסי בן דוד.

שלי יחימוביץ': העימות עם ראש העיר הנוכחי רון קובי.

מכלוף מיקי זוהר: לפני שהוא נבחר.

שלי יחימוביץ': ברור לפני שהוא נבחר.

שלי יחימוביץ': הנה, בואו נראה מה קרה לפני שרון קובי נבחר ומה הוא עשה למבקר הפנים שסירב לשתף אתו פעולה במלחמתו האופוזיציונית וסירב לשמש כלי משחק פוליטי.

שלי יחימוביץ': בבקשה, תסתכל.

שלי יחימוביץ': (הקרנת סרטון).

שלי יחימוביץ': "בואו תשימו לב חברים, בואו, בואו, אני אפרוס לכם את הכוורת של בני אליהו, את התמנוניות שלו.

שלי יחימוביץ': אתם מבינים את התמנון הזה?

שלי יחימוביץ': הוא גם אוכל, הוא גם שותה, הוא גם נוסע על חשבונכם.

שלי יחימוביץ': אתם מבינים מי זה התמנון ממוסול?

שלי יחימוביץ': תסתכלו.

שלי יחימוביץ': התמנון ממוסול.

שלי יחימוביץ': אז כן אדון בני אליהו, איפה הדוחות שלך?

שלי יחימוביץ': ראש ארגון פשע שקוראים לו בני אליהו.

שלי יחימוביץ': אז בואו אני אספר לכם מי זה בני אליהו.

שלי יחימוביץ': בני אליהו זה אדם קטן ועבריין גדול.

שלי יחימוביץ': איזה חלאה אתה.

שלי יחימוביץ': מקיאים אנשים כמוך.

שלי יחימוביץ': התנהגות גנגסטרית של אנשים קטנים וחלשים.

שלי יחימוביץ': חברים, אל תתייחסו אליהם.

שלי יחימוביץ': אל תדפקו להם חשבון.

שלי יחימוביץ': הם כלום.

שלי יחימוביץ': הם שום דבר".

קריאה: תהיו הוגנים ותגידו מתי זה צולם.

קריאה: (הקרנת סרטון) "אדון בני אליהו, דואג למקורבים".

קריאה: ממתי אנשים ממנה אנשים בעיריית טבריה?

שלי יחימוביץ': סליחה, אני מנהלת הוועדה הזאת.

שלי יחימוביץ': אני מאפשרת לך להתייחס לסרטון הזה ולהסביר.

יעקב אשר: זה מפחיד, גברתי.

שלי יחימוביץ': מאוד מפחיד.

שלי יחימוביץ': אני הייתי פוחדת ואני לא פחדנית.

מיקי רוזנטל: הסגנון עוד לפני המהות.

מיקי רוזנטל: מה זה הסגנון הזה?

שלי יחימוביץ': אני חייבת לומר שאני לא מחשיבה את עצמי פחדנית אבל אני הייתי פוחדת אם מישהו היה מדבר אלי כך.

מכלוף מיקי זוהר: יש עוד סגנונות פחות ממלכתיים.

שלי יחימוביץ': חבר הכנסת מיקי זוהר, אני אוציא אותך מהוועדה.

מכלוף מיקי זוהר: שלוש קריאות.

שלי יחימוביץ': לא.

שלי יחימוביץ': אלה לא שלוש קריאות.

שלי יחימוביץ': זה לא כמו במליאה.

מכלוף מיקי זוהר: מה זאת אומרת?

מכלוף מיקי זוהר: שלוש קריאות.

שלי יחימוביץ': אני קוראת אותך לסדר פעם שנייה.

מכלוף מיקי זוהר: אחת כבר קראת?

שלי יחימוביץ': בסדר.

שלי יחימוביץ': פעם ראשונה.

שלי יחימוביץ': רון קובי, בבקשה.

שלי יחימוביץ': ראש העיר החדש של העיר טבריה.

רון קובי: קודם כל, תודה על ההזדמנות.

רון קובי: אני שמח שאני מדבר אבל ברשותכם אפשר דקה.

שלי יחימוביץ': יש לך שלוש דקות.

רון קובי: תודה רבה.

רון קובי: קודם כל, אני קראתי את התכנית של הוועדה ואני רואה שכתבתם שמהות הישיבה היא הגנה על המבקרים מפני המבוקרים שלהם.

רון קובי: זאת מהות הישיבה.

רון קובי: כך הייתה הכותרת שלכם באינטרנט.

רון קובי: אני לא מבוקר ולא הייתי מבוקר ומעולם לא הייתי איש ציבור.

רון קובי: בדיוק לפני שישה ימים נבחרתי לתפקיד.

רון קובי: כמו שאתם יודעים עדיין לא נכנסתי, זה עדיין לא פורסם ברשומות, וזה מאוד מעניין.

שלי יחימוביץ': אני רוצה לציין שהדיון – ציינתי בפתחו – יתנהל גם כלפי מבוקרים אבל גם כלפי מועמדים אופוזיציוניים שמנסים להשתמש במבקרים.

רון קובי: לא הייתי חבר אופוזיציה.

מכלוף מיקי זוהר: הוא לא היה חבר מועצה בכלל.

רון קובי: אני הייתי אזרח מן המניין.

רון קובי: זה ראשית.

רון קובי: צריך לתת את הדעת על זה.

רון קובי: דבר שני.

רון קובי: עם כל הסופרלטיבים על בני אליהו אביר איכות השלטון, הכול בסדר גמור אבל כשאדם שמביא לכם סרטונים חד צדדיים, הרי את היית עיתונאית מעולה יש לומר ואת יודעת שצריך לתת את זכות הדיבור גם לצד השני ולשאול האם יש לך מה לומר.

שלי יחימוביץ': הנה, אתה מדבר.

רון קובי: בסדר, אבל זה אחרי כל הסימפוזיון.

שלי יחימוביץ': אתה בזבזת כבר שתי דקות מזמנך.

רון קובי: חצי דקה בדיוק.

רון קובי: זה מה שנקרא הצגה פומפוזית חד צדדית.

שלי יחימוביץ': אני מסתכלת כאן על השעון ואני מזהירה אותך שאתה מקבל מעכשיו – לפנים משורת הדין – עוד שלוש דקות.

שלי יחימוביץ': דבר לגופו של עניין.

רון קובי: בקיצור, מדובר כאן בבן אדם שהוא עבריין, שעובד בעיריית טבריה, שהאחים שלו חייבים מיליון ו-700,000 שקלים חובות ארנונה בנכס שהוא שותף בו.

רון קובי: כשאנחנו מדברים על זה, כולם פתאום מדברים על איכות השלטון.

רון קובי: אבל האיש הזה, כל מה שהוא עושה כאן, זאת תצוגת תכלית, להכין את הקרקע אולי, שמא מישהו חלילה ינסה לעשות משהו.

רון קובי: רבותיי, נבחרתי ברוב גדול מול חמישה מתמודדים, 46 אחוזים, הרוב הטברייני בבחירות ישירות אמר את דברו ורבותיי, הדמוקרטיה, ההליך הדמוקרטי, הוא לפני כולם.

רון קובי: אתה מדבר על סגנון, אני יכול לומר לך שבלי הסגנון הזה הרבה מאוד עבריינים בטבריה לא היו נכנסים למחילות ויש הרבה מאוד עבריינים בתוך השלטון בטבריה וברוך השם בחגיגות הניצחון שלנו אנשים הרגישו שטבריה שוחררה שנית אחרי 70 שנים.

רון קובי: בבקשה מכם, אנא מכם, אם אתם רוצים ללמוד ולדבר על הנושא, אתם מוזמנים.

רון קובי: תבקשו ממני חומרים, תלמדו, ואחרי כן תעשו ישיבה אד-הוקית לטובת אדם ספציפי.

רון קובי: תמוה מאוד שבדיוק אתמול, לילה לפני הישיבה, נשלח לכאן מישהו לעשות כתבת תחקיר על רון קובי הכצעקתה.

רון קובי: העבריין, הרוצח, נכנסים לו לבית בשעה 8:00 בבוקר לתוך הדלת כשהודעתי להם שאני לא רוצה להיפגש אתם.

רון קובי: עם כל הכבוד לחברת הכנסת שלי יחימוביץ, אני חושב שאת חברה שלו ואת הודית בזה הרבה פעמים ובהרבה הזדמנויות.

רון קובי: אני ראיתי את זה ויש לי הקלטות - בתוך הוועדה הזאת – על הסופרלטיבים שאת מרעיפה עליו.

שלי יחימוביץ': חבר'ה, אין צורך בהקלטות מתוך הוועדה כי יש פרוטוקולים.

שלי יחימוביץ': אתה לא רוצה לשמוע את ההתייחסות?

רון קובי: אני אגיד לך את האמת, הרי דיני נחרץ כאן.

מכלוף מיקי זוהר: רון, זה מכור מראש.

רון קובי: אמרתם.

רון קובי: הכול מכור מראש.

רון קובי: האיש הזה בא לכאן.

רון קובי: הוועדה הזאת הוקמה ביום רביעי.

יעקב אשר: אין לך בעיה רק עם האיש הזה.

שלי יחימוביץ': תודה רבה.

מיקי רוזנטל: אנחנו מברכים אותך על בחירתך אבל לא תגיע רחוק.

מיקי רוזנטל: אתה תגמור בכלא.

מיקי רוזנטל: אני אומר לך, ראיתי אנשים כמוך שהם כאלה קטנים.

מיקי רוזנטל: אתה תגמור בכלא.

מיקי רוזנטל: אתה תגמור בכלא.

מיקי רוזנטל: אני אומר לך את זה.

מיקי רוזנטל: מכיר אנשים כמוך.

מיקי רוזנטל: (חבר הכנסת מכלוף מיקי זוהר וראש העיר הנבחר רון קובי עוזבים את הדיון).

שלי יחימוביץ': בני, אני כמובן מאפשרת לך להגיב.

בנימין אליהו: אני הגשתי תביעת דיבה.

שלי יחימוביץ': אגב, אני רק רוצה לומר שאין צורך בהקלטות סתר מהוועדה הזאת כי זאת ועדה גלויה, שתמיד משודרת ותמיד יש פרוטוקולים.

יעקב אשר: עד עכשיו חשבתי שהוא אמיץ אבל אני רואה שהוא גם לא אמיץ.

מיקי רוזנטל: הוא חצוף ובוטה.

שלי יחימוביץ': אני רוצה לאפשר לבני להגיב.

בנימין אליהו: אני רוצה לומר שכל הטענות האלה שאין להן שום בסיס, אני חושב שגם את גברתי היושבת ראש וגם עמיחי יכולים להעיד שאני כן כותב דוחות ביקורת וכי הפנייה של הוועדה לא התקיימה לאור גחמה שלי.

שלי יחימוביץ': לא.

שלי יחימוביץ': אני ביקשתי אותה.

שלי יחימוביץ': אני כבר אמרתי את זה.

בנימין אליהו: זה בעצם מעיד על כך.

שלי יחימוביץ': על הפרנויה ותחושת הקונספירציה.

שלי יחימוביץ': כל מיני דברים מתחברים לדברים שאינם קשורים אליהם כדי להוכיח תיאוריית קונספירציה מטורפת שלא הייתה ולא נבראה.

מיקי רוזנטל: אנחנו רק מקווים שאתה לא תיחלש בגלל זה.

מיקי רוזנטל: חשוב לנו שתישאר חזק.

בנימין אליהו: האיש שטוען שהוא נרדף, זה אותו אדם שנכנס לבתיהם של אנשים עם רחפנים וגרם לאדם שנכנס אליו, לקשיש, לאדם שלשיטתו לא נכנס בו, נכנס אליו.

שלי יחימוביץ': עזוב.

שלי יחימוביץ': לא ניכנס לזה.

שלי יחימוביץ': אם אתה רוצה להתייחס רק לדברים שהוא אמר, ואם לא, אז לא.

יוליה מלינובסקי: אתה חייב ארנונה?

בנימין אליהו: אין אדם שיכול להעיד על האיש מאשר הוא עצמו וראינו אותו כאן עכשיו.

בנימין אליהו: אני רק אומר דבר אחד.

בנימין אליהו: אנקדוטה קטנה.

בנימין אליהו: אתמול בלילה, עת צולם השידור של ערוץ 11, היה מונח על השולחן שלי צ'ק, שכירות של מישהו ששוכר את הבית שלי שנתן לי אותו.

בנימין אליהו: אתמול בלילה מסתבר, נסענו בדרך לכאן, פתחנו את השידור של הווידאו ומסתבר שהוא טען שהצ'ק הזה הוא שוחד שקיבלתי מאנשים.

בנימין אליהו: זה האיש, זו דרכו.

בנימין אליהו: אני חושב שאם את תשמעי את השידור שהיה אתמול בלילה, את תביני וזה ישפוך אור נוסף על האיש הזה.

בנימין אליהו: אני לא חושב שאני צריך להוסיף מעבר לכך כי הוא הרי הציג את עצמו בצורה הכי טובה.

שלי יחימוביץ': בני, אני מאחלת לך שתעשה את עבודתך נאמנה.

שלי יחימוביץ': אל תרע ועל תחת.

בנימין אליהו: מבטיח.

שלי יחימוביץ': אני סומכת עליך שתעשה את זה בצורה עניינית לחלוטין.

בנימין אליהו: אני מבטיח.

שלי יחימוביץ': כבר הוכחת את זה כל כך הרבה פעמים.

שלי יחימוביץ': בני כבר הוכיח את עצמו.

יעקב אשר: גברתי היושבת ראש, אני חושב שמה שראינו כאן, אין מי ששכנע אותנו יותר מאשר הוא עצמו.

מיקי רוזנטל: כן.

מיקי רוזנטל: הוא היה מאוד משכנע.

יעקב אשר: היה משכנע לאללה.

יעקב אשר: אני שמח שאנחנו רואים את זה עין בעין כולנו.

שלי יחימוביץ': לא כולנו.

שלי יחימוביץ': לא מיקי זוהר.

יעקב אשר: בסדר.

יעקב אשר: למיקי זוהר יש עכשיו פריימריס ואפשר להבין אותם.

יעקב אשר: כנראה שההתפקדות הבאה תהיה מהפייסבוק לפריימריס.

יעקב אשר: אני חושב שיש לגנות את הסגנון הזה בכל דרך אפשרית.

יעקב אשר: זה סגנון אלים, מאיים, בוטה בצורה שאין לה אח ורע ואני לא מהאנשים שחושב שיש אנשים שחפים מביקורת.

יעקב אשר: גם מבקר, אפשר לבקר אותו וגם יועץ משפטי אפשר לבקר.

יעקב אשר: לפעמים יש תופעה של יועצים משפטיים או מבקרים שאולי לפעמים שכרון הכוח גורם להם לעשות טעויות.

יעקב אשר: לצערי יש דברים כאלה אבל ודאי שעומדת להם חזקת החפות האמיתית מהיום יום שלהם ובוודאי כשזה מגיע מאדם אחד וזה לא מגיע מכיוונים אחרים, צריך לדחות אותם על הסף.

יעקב אשר: אני רוצה לומר שהסכנה של האיש הזה, אני נחשפתי אליה בסיורים בבחירות בטבריה ונחשפתי לכמה דברים.

יעקב אשר: אחד המעשים הכי חמורים, וכאן אני מבקש ממשטרת ישראל, שהאיש הזה ביים – ואני אומר את זה היום באחריות כי המשטרה גם אומרת שאלה הממצאים שלה – הוא ביים כביכול תקיפת חרדים נוסח בית שמש על ילדה בטבריה.

יעקב אשר: ביים את זה לחלוטין עם חבר שלו ועם עוד כמה אנשים שהיו ניצבים ובימאים.

יעקב אשר: הייתה על זה כתבה גדולה מאוד בעיתונות ובתקשורת.

יעקב אשר: המשטרה בדקה את זה ואמרה שלא היה בעניין הזה כלום.

יעקב אשר: שקר וכזב.

יעקב אשר: את יודעת על כמה אנשים זה השפיע?

יעקב אשר: כמה אנשים אמרו, תראו את החרדים האלה, באים לטבריה, פוגעים בילדות שלנו וכולי.

יעקב אשר: המשטרה לא מוציאה בצורה ברורה שהייתה כאן עלילה.

יעקב אשר: שנית, לדעתי היא צריכה לחקור אותו.

יעקב אשר: היא צריכה לחקור את הדבר הזה כי זה משהו סדרתי וזה משהו שפוגע בשלום הציבור.

יעקב אשר: חד משמעית.

יעקב אשר: איש כזה לא ראוי.

יעקב אשר: האיש הזה מדבר על הציבור החרדי באחוזים.

יעקב אשר: אני לא יודע אם את קוראת את ההצהרות שלו מאז הוא נבחר וגם קודם.

יעקב אשר: אסור יותר מ-20 אחוזים בעיר וזאת סכנה.

יעקב אשר: אחר כך הוא היה יותר נדיב ודיבר על 30 אחוזים.

שלי יחימוביץ': העלו להם את המכסות.

יעקב אשר: זאת אנטישמיות לשמה.

יעקב אשר: זה דבר שאם היינו מדברים כך על ציבורים אחרי, היו כאן קופצים כולם.

יוליה מלינובסקי: 30 אחוזים חרדים, 10 אחוזים עולים, כך וכך אתיופים.

יעקב אשר: אני חושב שאנחנו צריכים לגנות את זה.

שלי יחימוביץ': גם יאסרו ללדת עוד ילדים ששייכים לקבוצה.

יעקב אשר: צריכה להיות פנייה למשטרה לחקור אתה סדרתיות של האיש, בלי קשר למה שהוא הולך להיות, על הדברים שהוא עשה.

יעקב אשר: הכול חשוף והכול בפייסבוק.

יעקב אשר: סליחה שאני אומר אבל אם אנשים משתכנעים – וזה מראה מהי כוחה של תעמולה שאנשים נחשפים אליה – מאיש כזה בצורה הזאת, באגרסיביות הזאת, בוולגריות הזאת, אני חושב שמשהו גם אולי צריך לעשות בחינוך.

יעקב אשר: אני חושב שמה שאת קודם כל כן יכולה לעשות זה כמובן להגן על שומרי הסף.

יעקב אשר: דבר שני, לבקש מהמשטרה שתוציא מסקנות ברורות על האיש ומעשיו ולבדוק אם אין כאן עבירות פליליות.

יעקב אשר: אני אומר לך לפי חוות דעת שאני קיבלתי מעורכי דין שיש כאן גם עבירות פליליות.

מיקי רוזנטל: אני יודע שהאיש מסית נגד חרדים ובכלל אבל ראינו אותו.

מיקי רוזנטל: אני פונה אליך אדוני המבקר.

מיקי רוזנטל: אתה צפוי למערכה קשה מאוד.

מיקי רוזנטל: אנחנו מחזקים אותך ומעודדים אותך מכאן.

מיקי רוזנטל: העצה היחידה שיש לי אליך הוא לא להיכנס לעניין במישור האישי.

מיקי רוזנטל: אל דבר על אופיו, אל תדבר על מעלליו אלא דבר רק על מעשים שקשורים לעבודתו העירונית.

מיקי רוזנטל: זה יגביר גם את האמינות שלך.

מיקי רוזנטל: אני מקווה שתהיה חזק ואנחנו כתובת בשבילך לכל דבר ועניין.

שלי יחימוביץ': אנחנו לפני סיום.

שלי יחימוביץ': עמיחי ביקש לדבר.

עמיחי שי: אני רוצה לומר שאני מכיר את בני למעשה כמעט מהימים הראשונים שלי בתפקידי, כך שאני יכול להעיד לגבי העבודה שלו והפעילות שלו עם כל העליות והירידות שהיו מבחינת ההתייחסות כלפיו וההתנכלויות כלפיו.

עמיחי שי: מן הסתם כפי הנראה אנחנו ניפגש.

מיקי רוזנטל: עוד יהיו .

עמיחי שי: לא ירחק היום בו ניפגש שוב.

יוליה מלינובסקי: תרשמו כבר בלוח.

עמיחי שי: סעיף 45, לגבי צו, הוא לא חל לגבי מבקרי פנים.

עמיחי שי: יש סעיף ספציפי.

עמיחי שי: הוא לא צריך להיות חושף שחיתות אלא מספיק שמתנכלים לו מעצם עבודתו הוא.

עמיחי שי: מבקר המדינה בעניין הזה בעד הנושא הזה והוא פועל בעניין הזה.

שלי יחימוביץ': בזאת אנחנו מסיימים את ישיבת הוועדה שהסתיימה במופע אימים עם הדגמות של תפיסה פרנואידית קונספירטיבית לגבי כל דבר לרבות התנהלות גסת רוח ומאיימת כפי שבאה לידי ביטוי באותו סרטון נגד מבקר הפנים שכאמור חסך לנו בטובו דברים עוד הרבה יותר וולגריים וגסים והביא את הצד המעודן יותר של הדברים.

שלי יחימוביץ': חשוב לי בכל זאת לציין שאנחנו ראינו כאן

שלי יחימוביץ': באמת את הדוגמה המוקצנת ביותר לאיומים על מבקר פנים, הפעם כיוון שהוא סירב לשתף פעולה באיזשהו מאבק פוליטי, ואנחנו חווים את התופעה הזאת יום יום ושעה שעה, לא בכל הרשויות המקומיות.

שלי יחימוביץ': ברובן יש אפילו הרמוניה בין מבקר לבין מבוקר ולפעמים המבוקרים גם ממש מבקשים שיתוף פעולה עם המבקר כדי לתקן ליקויים ברשות המקומית.

שלי יחימוביץ': לא שזה הופך את עבודתו של מבקר הפנים לקלה יותר.

שלי יחימוביץ': יש איזשהו דיסוננס פנימי בעצם העבודה בתוך גוף ובעצם הכפיפות לאדם שאותו אתה אמור לבקר.

שלי יחימוביץ': אני לא רוצה שנתעסק בסיום הוועדה הזאת רק בסיפור החשוב מאוד של בני אליהו – ובני, שוב אנחנו מאחוריך ונותנים לך תמיכה, סומכים עליך ומגבים אותך.

שלי יחימוביץ': שמענו כאן גם את עורכת הדין מונא מסאלחה שהיא מבקרת המועצה המקומית דבוריה שעוברת דברים לא פחות קשים.

שלי יחימוביץ': אני בטוחה שגם מהולים בהתייחסויות סקסיסטיות, בהשפלות קבועות כשהיא עושה את עבודתה.

שלי יחימוביץ': אלה חיים מאוד קשים ושוחקים נפשית ושמענו כאן גם את יורם לוי ואת אילנית גוהר.

שלי יחימוביץ': באמת, כולכם, כל מי שדיבר כאן, מדובר באנשים יוצאי דופן ואמיצים מאוד ששילמו ומשלמים מחיר כבד גם ברמה התעסוקתית, גם המשפחתית וגם הנפשית.

שלי יחימוביץ': יש לנו מחויבות עמוקה כלפיכם.

שלי יחימוביץ': כאמור, כבר הצלחנו עם עניין התקנות.

שלי יחימוביץ': החקיקה שלא תאפשר הפעלה ישירה של סנקציות משמעתיות ודין משמעתי של מבוקר עליכם, בעיני היא מאוד מאוד חשובה אבל לא פחות חשובה מזה.

שלי יחימוביץ': אני אומרת את זה לגלית.

שלי יחימוביץ': את רק נכנסת לתפקידך אבל את בטח מבינה שמחכה לך אתגר מאוד משמעותי ומשרד הפנים חייב להיות פעיל באופן יום יומי גם על יישום החוק וגם על ליווי של המבקרים.

שלי יחימוביץ': לכם יש שיניים.

שלי יחימוביץ': כאמור, תכלול יחד עם המבקר ויחד עם משרד המשפטים.

שלי יחימוביץ': אנחנו נשמח מאוד לעמוד לכם לעזר כמו שהיינו סוג של מתווכים בעניין התקנות עם משרד הפנים, עם עינב, עם איגוד המבקרים ברשויות המקומיות.

שלי יחימוביץ': גם כאן אנחנו נשמח לסייע ככל יכולתנו.

שלי יחימוביץ': הנה, כאן הגענו לתוצאה מאוד מאוד יפה.

שלי יחימוביץ': אני מאחלת לכל שומרי הסף באשר הם, ובעיקר לכם, תהיו אמיצים, תהיו נחושים, אנחנו מודעים לקשיים המאוד מאוד גדולים שאתם מתמודדים אתם ואל תהססו, אני חוזרת ואומרת, יש לכם הרבה כתובות באופן תיאורטי לפחות, אבל הוועדה הזאת היא כתובת בשבילכם ואל תהססו לפנות אלינו או באמצעות עינב או ישירות.

שלי יחימוביץ': אנחנו תמיד נעשה ככל יכולתנו כדי להגן עליכם מפני תופעות כמו שראינו דוגמה קיצונית להן כאן עכשיו ממש לנגד עינינו.

שלי יחימוביץ': תודה רבה לכולם.